«Манчестер Сити» – янги тарих учун бир қадам! (ФАКТ+ФОТО) - EFFECT.UZ\n«Манчестер Сити» – янги тарих учун бир қадам! (ФАКТ+ФОТО)\n. 15:10 | 05.05.2021\n«Манчестер Сити» 140 ёшдан ошган, аммо клубнинг замонавий тарихи 2008 йилда, яъни Шайх Мансур Яқин Шарқдаги нефть пулларини Манчестерга олиб келганда бошланган.\nЎша пайтларда «шаҳарликлар» сафида умуман бошқача одамлар ўйнашарди, масалан, уэлслик ва ҳақиқий жангчи Крейг Беллами.\nЗамонавий даврдаги биринчи кубок. «Ман Сити» 2011 йилда Англия кубоги финалида «Сток Сити» ни минимал ҳисобда мағлуб этган эди. Кубок билан ўша пайтдаги клубнинг энг яхши тўпурари бўлган Карлос Тевес.\n2013 йилга келиб, «Сити» Чемпионлар Лигасини Премер-лигадагидек тўсатдан ютиб бўлмаслигини тушунди. Жамоа биринчи марта гуруҳдан чиқди, аммо 1/8 финалда «Барселона»га ютқазиб, мусобақадан чиқиб кетди.\n2014 йилда «Сити» ўзини Премер-лиганинг доминант клуби сифатида кўрсатди.\nЧемпионлар Лигаси 2015/16 мавсум, клубни ҳали ҳам Мануэл Пеллегрини бошқарар эди ва муваффақиятга имкон қадар яқин кўринган . Аммо, ярим финалда «Ман Сити» Бейл ва Роналду билан энг яхши «Реал» га имкониятни бой бериб қўйди.\n2016 йил ёзида Пеп Гвардиола Манчестерга келди. Гвардиоланинг дебют учрашуви «Сандерленд»га қарши учрашув билан бошланди .\nМухлислар янги мураббийни илиқ кутиб олишди, натижада Гвардиола ўзини уйдагидек ҳис қилади.\nПепнинг Премер-лигадаги биринчи чемпионилигини 2018 йилда қўлга киритди.\n«Шаҳарликлар» тарихидаги энг драматик лаҳза бу – Чемпионлар Лигаси 2018/19 мавсумида аллақачон «Тоттенхем» устидан қозонилган ғалаба ва Чемпионлар Лигаси ярим финалига чиқишни нишонлаётган Гвардиола орзулари эди… Лекин бир неча сония ичида VAR голни бекор қилиши билан барча орзулар бекор бўлганди.\nЯнги қайғу – Чемпионлар Лигаси 2019/2020 йилги мавсумда «Лион»дан плей-оффда мағлуб бўлишди.\n«Ман Сити» Чемпионлар Лигаси 2020/2021 йил ярим финалида ПСЖни мағлуб этди! Бу «шаҳарликлар»нинг мазкур мусобақадаги энг юқори кўрсаткичи ҳисобланади. Чемпионлар Лигаси 2020/2021 йилги финалида «Ман Сити» ўйнайди ва ўз учун янги тарих ярата оладими ёки йўқми? Буни якунда билиб оламиз.\nTeglar:Манчестер Сити, Пеп Гвардиола, Чемпионлар лигаси, Шайх Мансур


“ҚЎҚОН ШАМОЛИ” БАДИИЙ ФИЛЬМИ ПРЕМЬЕРАСИ - «O`zbekkino» milliy agentligi\n“ҚЎҚОН ШАМОЛИ” БАДИИЙ ФИЛЬМИ ПРЕМЬЕРАСИ\n“Қўқон шамоли” бадиий фильми премьерасининг\n2019 йил 19 декабрь, соат 18:00\n19 декабрь соат 18.00 да Алишер Навоий номидаги киносаройда “Ўзбеккино” Миллий агентлиги буюртмасига биноан суратга олинган “Қўқон шамоли” тарихий фильмининг очиқ премьераси бўлиб ўтди. Бу галги премьеранинг анчайин ўзгача ўтказилгани эътиборга молик. Премъерадан аввал киносаройнинг олд майдонида картина воқеалари бўлиб ўтган замон муҳитини томошабинлар кўз олдида гавдалантириш учун декорациялар қурилиб, фильмнинг умумий манзараси яратилди. Суратга олишда ишлатилган реквизитлар: қўқон аравалар, ўтовлар, тарихий либослар барчани хонликлар даврига олиб кирди. Бир оздан сўнг майдонда фильм қаҳрамонлари образида актёрлар пайдо бўлиб, улар билан “selfi-party” шоуси ўтказилди. Фестивал давомидаги турли викториналар, баҳру байтлар йиғилганларга хуш кайфият бағишлади. Викторинада ғолиб бўлган иштирокчилар премьерага билетларни қўлга киритишди. Айниқса, фильмдан қисқа лавҳаларнинг жонли тарзда ижро этилгани атрофдаги томошабинларга жуда манзур келди.\nАйни шундай хушкайфият давом этаётган бир паллада дафъатан ноғора ва довуллар чалиниб, майдонга тарихий-ҳарбий мусиқа садолари остида Умархон ва Нодирабегим бошчилигида отлиқлар кириб келди. Саф бошида келаётган Умархон от устида турганча фильмда айтилган монологини ўқиб берди. Шундан сўнг фестивал иштирокчилари тарихий образларнинг либосларини кийиб, суратга тушишди ва #Қўқоншамолиқаҳрамониман ҳештеги билан ижтимоий тармоқларга жойлаштиришди. Фестивал якунидаги лазер шоудан сўнг фестивал иштирокчилари киносаройга таклиф этилди. Аввалги премьералардан фарқли, томошабинлар ўринларига жойлашишлари билан экранда “Қўқон шамоли” бадиий фильмининг намойиши бошланди. Бир ярим соатга яқин давом этган фильм премьераси давомида томошабинларнинг нигоҳи катта экрандан узилмагани уларда қизиқиш билан бирга, турли саволларнинг ҳам пайдо бўлганидан дарак беради. Фильм тугагандан сўнг “Ўзбеккино” Миллий агентлиги Бош директори Фирдавс Абдухолиқов сўзга чиқди. Шундан сўнг “Қўқон шамоли” киноижодкорлари бирин-кетин саҳнага чиқиб келишди. Ва томошабинларга бирма-бир таништирилди. “Қўқон шамоли” тарихий фильми “Дилшоҳ медиа” киностудияси раҳбари, продюсер Маҳмуд Эркабоев ва режиссёр Дилмурод Масаидов томонидан суратга олинган. Унда Қўқон хонлигининг ХVIII аср охири — ХIХ аср бошларидаги ижтимоий-сиёсий муҳити, ўша давр чигалликлари, Алишер Навоий яратган Ҳирот адабий муҳитидан кейинги ҳодиса сифатида эътироф этилган Қўқон адабий муҳити ва Амирий тахаллуси билан ижод қилган Амир Умархон ҳамда унинг аёли бетакрор шоира – Нодирабегимнинг ҳаёти ёритилади. Фильмда Нодирабегим ролини ёш актриса Райҳон Асатова, Амир Умархон ролини актёр Илҳом Бердиев, Олимхон ролини эса актёр Бобур Йўлдошев ижро этган. Маълумот учун: Фильмдаги Нодирабегим роли учун элликдан ортиқ, Амир Умархон роли учун ўттиздан ортиқ, Амир Олимхон роли учун эса ўттизга яқин актёр ва актрисалар кастинг топширган эди.\n“Қўқон шамоли” тарихий бадиий фильмининг намойиши томошабинларни яна бир бор ўтмиш саҳнасига олиб кирди десак муболаға бўлмайди. Қўқон хонлигининг XVIII аср охири — XIX аср бошларидаги ижтимоий-сиёсий ҳамда адабий муҳити, ўша давр чигалликлари, Қўқон хони Умархон ҳамда шоира Нодирабегим ҳаётидан олинган тарихий жараёнларга режиссёр томонидан берилган бадиийлик киномухлисларни бефарқ қолдирмади. Ушбу фильмни томоша қилар экансиз, тарихнинг қонли кунлари режиссёр Дилмурод Масаидов томонидан моҳирлик билан ифодаланганининг гувоҳи бўласиз.\nЭндиликда катта қизиқиш ва муҳокамаларга сабаб бўлаётган “Қўқон шамоли”ни юртимизнинг барча кинотеатрларида томоша қилишингиз мумкин!


Америка коронавирус қурбонларига беш кун мотам тутмоқда\n23 Февраль 10:27\nVASHINGTON. Kazinform – АҚШ федерал ва ҳарбий муассасаларида давлат байроғи туширилади. Коронавирус қурбонларини ҳурмат қилишга қаратилган тадбир 5 кун давом этади. Ушбу кўрсатма президент Жо Байден томонидан берилган, деб хабар беради Kazinform «Америка Овози»га асосланиб.\nКалифорниядаги йўл-транспорт ҳодисаси оқибатида ўнта мексикалик ҳалок бўлди Машҳур гольфчи Тайгер Вудс автоҳалокатга учради\n22 февраль оқшомида Жо Байден коронавирусдан вафот этган 500 минг америкаликни бир дақиқалик сукут билан ёд этди ва ўз ватандошларини ҳар қандай тушунмовчиликларни четга суриб, пандемияга қарши биргаликда курашишга чақирди.\n«Бугун биз жуда қайғули ва фожиали даврни бошдан кечирдик - 500 071 киши вафот этди. Пандемиянинг бир йилида қурбон бўлган америкаликлар сони Биринчи Жаҳон уруши, Иккинчи Жаҳон уруши ва Вьетнам урушига қараганда кўпроқ», - деди у.\nПрезидент нутқидан сўнг вице-президент Камала Харрис, биринчи хоним Жилл Байден ва иккинчи жаноб Даг Эмҳофф Оқ уйда бир дақиқа сукут сақлашди.\nОқ уй матбуот котиби Жен Псакининг сўзларига кўра, АҚШ раҳбари федерал ва ҳарбий объектларга келаси беш кун давомида давлат байроғини туширган ҳолда ушлаб туришни буюрди.


Мадрасаи олиялар ўз замонасида университет мавқеига эга бўлган\nМана шу мадрасаи олиялар Самарқандда университет таълимининг шаклла¬ниши ва тараққиётида мустаҳкам пойдевор бўлган.\nСамарқанд Давлат университети ректори, профессор Р.Холмуродовнинг ЎзА сайтида 2020 йил 5 июлда эълон қилинган “Ўзбекистонда илм-фаннинг янги ренессанс даври бошланмоқда” номли мақоласи ғоят долзарб масалага бағишланган.\nУниверситетлар доимо таълимнинг асосий марказлари саналиб келинган. Илм-фан сирларини кашф этиш, улғайиб келаётган авлод вакилларидан малакали мутахассислар тарбиялашда уларнинг ўрни беқиёс. Олий таълимнинг ҳозирги шакли – университетлар Ғарб Ренессансининг марказлари – Италия (Салерно ва Болонья), Франция (Сорбонна), Испания (Саламанка) ва Англияда (Оксфорд) анча кейин, XI-XII асрларда, Шарқ мадрасалари таъсирида пайдо бўлган.\nАгар ҳозирги кунда дунёда энг қадимий ҳисобланадиган Болонья, Сорбонна, Оксфорд университетлари биринчи навбатда одамларга диний таълимот бериш учун ташкил этилганлигини ҳисобга оладиган бўлсак, у ҳолда мамлакатимиздаги баъзи университетларнинг асл ёшини ҳам сал узоқроқдан бошлашимиз керак. Масалан, Буюк Британиянинг энг кўҳна Оксфорд университети руҳонийларга олий маълумот беришни ихтиёр этган Англия диндорлари томонидан 1117 йилда ташкил этилган эди. Европада энг қадимий ҳисобланадиган Болонья университетига асос солинганлиги ҳақидаги ҳужжат 1158 йилда (ХII аср) қўлга киритилган бўлишига қарамасдан, тарихчилар унинг ташкил топган санасини эрамиздан аввалги 1088 йил деб ҳисоблайди.\nМамлакатимиз ҳудудидаги илк олий ўқув юрти Абу Бакр Муҳаммад Наршахийнинг “Бухоро тарихи” асарида қайд этилганидек, 937 йилги ёнғиндан зарар кўрган Форжак мадрасаси бўлган. Шарқда олий мадрасалар сиёсий ва илмий пойтахт ҳисобланмиш шаҳарларда фаолият кўрсатган. Уларга йирик-йирик вақф ерлар ажратилган бўлиб, ўқув бинолари ҳам шаҳарнинг энг ҳашаматли биноларида жойлашган. Олий мадрасада берилган диплом (санад) мусулмон оламининг барча жойларида инобатга олинган. Мадрасалардаги талабалар ўзлаштириш даражаларига қараб, таълимнинг қуйи (адно), ўрта (авсат) ва юқори (аъло) босқичларини ўтаганлар. Муайян босқични саккиз йилда ўтай олмаган талаба мадрасадан четлатилган.\nФалакиёт илмининг асосчиларидан бири Мирзо Улуғбек тамал тошини қўйган Самарқанд академияси она юртимиз илму фани, маърифати, тараққиётини дунёга танитган. Самарқанд фақат дунёвий маърифат ва маданиятнинг дастлабки булоқларидан бири бўлиб қолмай, исломий маърифат тараққиётининг ҳам энг қадимий бешикларидан ҳисобланади.\nСамарқанд – қадимий тарих саҳнасида неча бор ўз қудратини намоён этган, ўз улуғворлигини жаҳонга ҳақли равишда кўз-кўз қила олган улуғ шаҳар. Айниқса, соҳибқирон Амир Темур ва темурийлар даврида бу муқаддас шаҳар муяссар бўлган шон-шуҳрат чўққисига дунёнинг бирор-бир бошқа шаҳри ҳали ҳануз мушарраф бўла олганича йўқ.\nСамарқанд олиму уламолари, илму фанининг дунё бўйлаб шуҳрат таратишида ўз даврининг олий ўқув юртлари бўлган ўнлаб мадрасалар ичида Мирзо Улуғбек мадрасаи олияси ва Шайбонийхон мадрасаи олиясининг хизматлари беқиёс. Мана шу мадрасаи олиялар Самарқандда университет таълимининг шаклла¬ниши ва тараққиётида мустаҳкам пойдевор бўлган.\nТаъкидлаш жоизки, кучли давлатчилик қарор топган, жамият ривожи муайян барқарорлик касб этиб, дунёвий билимларга эҳтиёж кучайган жойлардагина университетлар очилиб, фан тармоқлари бўйича алоҳида-алоҳида мутахассислар тайёрлаш кенг йўлга қўйилиши мумкин. Бошқача айтганда, жаҳон тан олган қомусий олимлар, юксак билим ва кўникма эгалари бир жойга тўпланган заминдангина етишиб чиқиши оддий ҳақиқатдир. Бу қадимий мадрасалар тингловчиларига ҳам аввалбошда диний билимлар берилган бўлса, кейинчалик уларга дунёвий билимлар ҳам ўргатила бошланган.\nУлуғ аждодларимизнинг бой анъаналарига содиқ бўлган СамДУ олимлари XX аср – техника асрида ҳам, XXI аср – компьютер ва интернет асрида ҳам илму урфон, таълим-тарбия бобида ўз ўрнини топа билди. Бу бежиз эмас. Чунки, Самарқанд давлат университетининг залвор¬ли тарихи, мустаҳкам пойдевори буюк аждодларимизнинг илму маърифати, тафаккур дурдоналари билан зийнатланган.\nМамлакатимиз ҳудудида олий таълим тизими тарихи қадим-қадимларга бориб тақалиб, унинг олий даргоҳи – мадрасаи олиялар ўз замонасида ҳозирги университет мавқеига эга бўлган. Буни Самарқанд Давлат университетининг Мирзо Улуғбек асослаган мадрасайи олиясининг бевосита вориси эканлиги мисолида ҳам кузатишимиз мумкин. Бу гап Бухоро, Хива, Тошканд ва ҳ.к.шаҳарларда аввалдан мавжуд бўлган мадрасаи олиялар ва уларнинг ворислари бўлмиш университетларга ҳам тааллуқлидир.\nШу нуқтаи назардан университет фаолиятининг олис тарихга эга эканлиги, унинг ўзига хос ва мос шаклланиш жараёни жаҳоннинг нуфузли олий ўқув юртлари билан ҳар томонлама рақобатлаша олишини кўрсатади. Бунда, айниқса, Мирзо Улуғбек ҳукмдорлиги йилларида фаолият кўрсатган Улуғбек академияси аъзолари – Қозизода Румий, Хожа Фазлуллоҳ Абу Лайсий, Мирзо Улуғбек, Ғиёсиддин Жамшид ибн Маъсуд ал-Кошоний-Коший, Ҳасан Мирам Чалабий, Ҳусайний Биржандий, Алоуддин Али ибн Муҳаммад Қушчи Самарқандийларнинг жаҳон илму фанида қолдирган жаҳоншумул илмий мероси алоҳида аҳамият касб этади. Зеро, университет тарихининг тараққиёт пиллапоялари ана шу давр билан белгиланиши ҳам мантиқан, ҳам мазмунан асослидир.\nакадемияси Микробиология институти\nдиректори, б.ф.д., профессор


Бухоро шаҳри Кўксарой маҳалласида яшовчи Олия Аҳмедова Иккинчи жаҳон уруши йилларида фронтда ҳамширалик қилган. Уруш майдонларидан жангчиларни олиб чиқиб, тиббий ёрдам кўрсатган.\n–Давлатимиз томонидан биз, фахрийларга доимий ғамхўрлик кўрсатилмоқда, - дейди Олия ая. – Айниқса, саломатлигимизни мустаҳкамлашимиз учун зарур шароитлар яратиб берилаётгани бизни қувонтирмоқда. Яқиндагина вилоят кўп тармоқли тиббиёт марказининг ошқозон-ичак касалликлари бўлимида даволаниб чиқдим. Менга кўрсатилган сифатли тиббий муолажа самарасида ўзимни анча тетик ва бардам ҳис қиляпман.


25 Окт 2019 7691\nУшбу саноат гигантини барпо этиш ХХ асрнинг 30-лар охири, 40-йиллар бошида режалаштирилганлигини жуда кам одам билса керак. Аммо турли ҳолатлар кўра, Ўзбекистон Республикасининг бўлғуси саноат гиганти фақат 1949 йилдагина ишга туширилган.\nКорхонани ташкил этишнинг қийин даври юкларини ўз елкасида кўтарган минглаб кончилар, бойитувчилар, металлурглар, рудаларни қазиб олиш ва қайта ишлаш қувватларини ўзлаштириш, мамлакатнинг урушдан кейинги саноати учун зарур бўлган маҳсулотни олиш ва заводни қуришга ўзининг фидокорона меҳнатини сарфлашган. Уларнинг номлари ва ишлари кўҳна ҳамда айни пайтда ОКМК атрофида қад кўтарган янги, замонавий шаҳар, Олмалиқ солномасида абадий қолади.\nУлар комбинатни нафақат Ўзбекистонда, балки бутун минтақада мис-молибден, қўрғошин-рух, полиметалл, таркибида олтин бўлган рудаларни қазиб олиш ва қайта ишлаш бўйича етакчи корхона даражасига олиб чиқдилар. Ўзбекистон Республикаси Бош вазири Абдулла Арипов юбилей муносабати билан комбинат ходимларига давлат мукофотларини топширди.\nБугунга келиб комбинат конларни очиқ ўзлаштириш ва рудаларни ер ости қазиб олиш, бойитиш, олтин саралаш фабрикалари, металлургия заводлари, йирик энергетика ва транспорт тизимлари, ривожланган инфраструктура ва ижтимоий объектларни ўзида мужассам этган ўзига хос улкан мажмуадир. Ўзбекистоннинг Тошкент, Наманган, Жиззах ва Сурхондарё вилоятларида жойлашган 45 та тармоқ бўлинмаларида 35 мингдан зиёд ишчи-ходимлар меҳнат қилишади.\nОКМК ҳозирда ўсиш босқичида, аммо ҳақли равишда Ўзбекистон саноатининг флагмани ҳисобланади. Иш самарадорлигини ошириш учун бу ерга етакчи хорижий ва маҳаллий олимлар ҳамда экспертлар жалб этилган, улар иштирокида ишлаб чиқариш қувватларини модернизация қилиш дастури ишлаб чиқилиб, бугун муваффақиятли амалга оширилмоқда. Жумладан, 2017 йил август ойида Президент Шавкат Мирзиёевнинг Олмалиқ шаҳрига ташрифи чоғида янги, «Ёшлик I» конини ўзлаштириш бошланишига старт берилди. Комбинат дунёнинг 16 мамлакатига 17 дан ортиқ турдаги маҳсулотларни экспорт қилади. Ўтган йилнинг шу даврига нисбатан экспорт 1,5 баробардан зиёдга ошди.\nКўп минг кишилик жамоанинг аҳил ва уюшқоқликдаги меҳнати эвазига барча башорат кўрсаткичлари ортиғи билан бажарилди, маҳсулотлар ишлаб чиқариш сезиларли даражада оширилди, ўсиш суръатлари ўтган йилнинг шу даврига нисбатан 131,5 фоизни ташкил қилди. Бу йил комбинатда бир қанча тарихий рекордлар ўрнатилди. 16 сентябрга қадар мис эритиш заводида 100 минг тонна катод миси ишлаб чиқарилди. Комбинат тарихида ҳали бундай натижа қайд этилмаган!\nОКМК шунингдек, шаҳарга асос солган корхона ҳам ҳисобланади. Унинг муваффақиятли фаолияти сабаб металлурглар, кончилар, транспортчилар ва бошқа касблар вакиллари истиқомат қиладиган бутун шаҳар гуллаб-яшнамоқда ва мамлакатимиз бойимоқда, ривожланмоқда. Уларга яратилган шароитлар ва ижтимоий инфратузилмалар комбинатнинг доимий ғамхўрлиги натижасидир. Таълим ва соғлиқни сақлаш, маданият ва спортни ривожлантириш ва дам олиш - буларнинг бари доимий иш мавзуси. «Металлург» маданият саройининг болалар рақс ансамблининг юртимизга нуфузли халқаро танловлардан мукофот олиб келиши ҳам тасодиф эмас. Корхонанинг 70-йиллиги арафасида саройнинг ўзи ҳам реконструкция қилиниб, янги «Мустақиллигимизнинг 27 йиллиги» микрорайонда етти қаватли ўнта уй фойдаланишга топширилди у ерда яна иккита мактабгача таълим ташкилоти очилган, иккита профилактория реконструкция қилинмоқда, комбинат балансидаги турар жойлар ва болалар боғчаларида таъмирлаш ишлари олиб борилмоқда.\nБу ерда замонавий усулда фикр юритиш ва ишлашга қодир кадрларни тайёрлашга катта эътибор қаратилмоқда. Давлатимиз раҳбари ташаббуси билан Олмалиқда Тошкент давлат техника университети филиали фаолият юритмоқда, 2018 йилда эса Россиянинг «Москва пўлат ва қотишмалар институти» МТТУ филиали очилди.\nКелгусида ҳам жамоа олдига улкан вазифалар қўйилади. Яқин йилларда хомашё базасини кенгайтириш, комбинатнинг ишлаб чиқариш қувватини оширишга қаратилган уч миллиард доллардан зиёд инвестицияларни ўзлаштириш режалаштирилган. Мисни бойитиш фабрикаси қурилиши бошланди, навбатда - металлургияда ишлаб чиқариш қувватларини реконструкция қилиш ва кенгайтириш бўйича инвестиция лойиҳаларини амалга ошириш турибди. Улар қаторига замонавий сульфат кислота цехлари, Ванюков печлари, мис эритиш заводида мисни электролиз қилиш цехи ва бошқа кўплаб ишлаб чиқариш учун зарур бўлган объектларни қуриш киради.\nКомбинатни ривожлантриш дастурига мувофиқ 2023 йилга келиб, руда қазиб олиш йилига 40 млн тоннадан 100 млн тонагача, мис ишлаб чиқариш ҳажми 106 минг тоннадан 250 тоннагача, рух - 68 минг тоннадан 120 минг тоннагача, аффинажланган олтин - 14,6 тоннадан 30 тоннагача, аффинажланган кумушни эса 98,6 тоннадан 215 тоннагача ошириш режалаштирилган.\nИшонч билан айтиш мумкинки, комбинатнинг кўпмиллатли ва тажрибали жамоаси ўз олдига қўйган вазифаларни фахр билан уддалайдилар.\n«Правда Востока» газетасининг 2019 йил 25 октябрдаги 216-сонида «Флагман промышленности» сарлавҳаси билан эълон қилинган.


Азиз Ҳайдаров: Ўйиннинг сўнгги 20 дақиқасида оёғимда муаммо пайдо бўлди » Скачать музыку бесплатно новинки музыки 2016-2017\nАзиз Ҳайдаров: Ўйиннинг сўнгги 20 дақиқасида оёғимда муаммо пайдо бўлди\nКомментариев: 0 Просмотров: 153 Дата: 30-03-2016, 03:31 Жаҳон Чемпионати-2018 саралаш раунди иккинчи босқич ўйинлари доирасидаги Ўзбекистон – Баҳрайн терма жамоалари қарама-қаршилиги 1:0 ҳисобида якунига етди. Ўйиндан сўнг футболчилар микст-ҳудудда интернет-порталимиз мухбирларига интервью беришди. Ушбу учрашувда ўзининг фаоллиги билан ажралиб турган ярим ҳимоячи Азиз Ҳайдаров ўйин ҳақида қуйидагиларни таъкидлади. - Баҳрайн терма жамоасидан муносиб қаршилик кутган эдик, чунки улар Осиё Чемпионатига чиқиш учун курашмоқдалар ва шунга яраша бугун улардан кўпроқ хужумкор ўйинни кутган эдик ва бунга жавобан биз ҳам қарши хужум билан рақибга жавоб қайтаришни режалаштирган эдик. Бугун биз 1-0 ҳисобида ғалаба қозондик, бу ғалаба билан барча мухлисларни табриклайман. Умид қиламанки, ғалабаларимиз кейинги босқичда ҳам давом этади. Балки, бугун биз мухлислар кутган ўйинни намойиш эта олмагандирмиз, шаҳсан ўзим ҳам 20 кун ўйин амалиётисиз қолдим, шу сабабдан ўйиннинг сўнгги 20 дақиқасида оёғимда муаммо пайдо бўлди. Шу сабабдан бугун ўз ўйинимни кўрсата олмадим. Шунга қарамай жамоадошларим майдонда менга далда бўлишди, қўллаб қувватлашди. Энди буёғига ҳаммасини унутамиз ва кейинги босқич ўйинларига тайёргарикни бошлаймиз. Ўйин давомида стадионда Филиппин ҳамда КХДР ўртасидаги учрашуви натижаси эълон қилишди, ҳисобни эшитгач кейинги босқич масаласи аниқ бўлган эди. Баҳрайн билан дурранг ўйнаб уларни ҳам ОЧга олиб чиқишингиз мумкин эди... Биз бунга умуман эътибор қаратганимиз йўқ. Бизнинг олдимизга қўйилган вазифа ғалаба қозониш эди. Биз буни уддаладик ҳам. Тўғрисини айтсам, бу ўйинда қандай ҳисоб қайд этилишидан қатъий назар кейинги босқичга чиқар эдик, - дейди тажрибали футболчи. - деб хабар бермоқда Stadion.uz нашри.


АДАБИЁТ АСИРИ - “Китоб дунёси” газетаси сайти\n1223 марта кўрилган.\n(«Лев Толстой — озод инсон» китобидан1 )\nЯнги, 1851 йилни Толстой йўлда кутиб олди.\nУч йиллик айрилиқдан сўнг 1850 йил декабрининг охирларида Кавказдан Николай Толстой2 келади ва Покровскийда, опаси Маша ҳамда унинг эри Валериан Толстойларнинг ер-мулкида тўхтайди. Акасидан хат олган Лев 31 декабрь куни Москвадан йўлга чиқади ва 1 январда Покровскийда бўлади. У ерга Курскдан Дмитрий3 ҳам келганди. Укаси Сергейни4 Тулага бориб кўрган Николай унинг аҳволидан хуноб бўлиб қайтади.\n«Серёжа, — деб ёзади Николай Москвага, яъни Левга, — лўлипарастликни қўймаяпти, уззукун соатлаб ювинмай-таранмай дарчага термилиб ўтиради. Битта-яримта лўли Маша (лўли қиз Мария Шишкина — П. Б.) ҳақида хабар олиб келсагина жонланади-я... «Серёжа тубанлик жари ёқасида турибди», деган гапингда жон борга ўхшайди. Бунақада ўзининг фикрича, лўлилардан бошқа ҳамма шайтон, деб Туласидан силжимайди-ёв».\nАфтидан, Лев ва Николай ўртасида бўлган Сергей борасидаги суҳбат Покровскийда Янги йилни нишонлаш арафасида рўй берган кўринади. Қизиғи шундаки, ука акасидан ҳадиксираб ичидагини тўкиб солган.\n1850 йилнинг декабрида Сергей Москвага, Левга молиявий томондан ҳамда хизмат юзасидан кўмак сўраб бир нечта нома жўнатади. Лекин бу гўё бироз фурсатга ака ва уканинг ўрин алмашиши эди. Левнинг тан олишича, Кавказга жўнашдан олдин у Москвада «молдай» яшаганди. Қартабозлик, қарзлар, лўлилар... Бирон ишнинг бошидан ушламаган...\nБу ташқи таъсирлар ёрдамида жамиятда зодагон мавқеига эга бўлишни истаган оқбилак йигитчанинг ҳаёти эди.\nЁш Толстойнинг ўша пайтдаги «қарич»ини Қозонда бўлган бир воқеадан ҳам билиб олиш мумкин. Ўшанда Лев ва Николай Кавказга кетаётиб Қозонга тушиб ўтишганди. Бу воқеани биограф П. И. Бирюков Лев Николаевичнинг ўз оғзидан эшитиб ёзиб қолдирган экан.\n«Лев Николаевичнинг ўша сафардаги кайфияти кибр-ҳавога мойил эди. Қозонда акаси унинг аҳмоқгарчилигини англашига мажбур этган. Улар шаҳар бўйлаб кетишарди, ёнларидан узун арава зинапоясига тиралган ҳассага таянганча қўлқопсиз бир жаноб ўтиб кетади.\n— Бу тақсирнинг бемаъни одам эканлиги кўриниб турибди.\n— Сабаб? — деб сўрайди Николай Николаевич.\n— Қўлқопсиз бўлса, нега бемаъни бўларканми? — ёқимли табассум билан сўради Николай Николаевич».\nНега у Кавказга отланди? Афтидан, уни Николенька кўндирган. Лекин Левнинг кундалигига қарайдиган бўлсак, Покровскийдаги учрашувда ака-уканинг фикри бир жойдан чиқмаган. «Покровскийда бўлдим, Николинька билан кўришдим, ўзгармабди, агар у бунчалик ғалати бўлмаганда, мен унга анча-мунча таъсир ўтказа олардим; у ё ҳеч нарсани пайқамаяпти ва мени ёқтирмайди, ё ўзини гўлликка соляпти».\n1848 йилдаёқ Толстой бўлажак поччаси Валериан Толстой билан сал қолса Сибирга жўнаб қоларди. Лев Валерианнинг олдига, тарантасга5 қалпоқсиз, биргина яктакда югуриб бориб чиқиб олади. Қалпоғини унутиб қолдиргани учун ҳам кетолмагандир балки. Худди шу тарзда бир йил ўтиб Москвадан Петербургга қочади. Ўртоқлари жўнаётган дилижансга6 сакраб чиқиб олади.\nТ. А. Ергольскаяга7 ёзган хатида Кавказга жўнашни «coup de tete» — «ажойиб-ғаройиб истак», деб атайди. Т. А. Ергольская ҳам «Кавказга жўнар экан, у ҳеч қандай режа тузмаганди. Унинг ёшлик ғайрати инсон ҳал қилувчи вазиятларда ўзини тасодифга топшириши лозимлигини уқтириб турарди», деб ҳисобларди (кундаликдаги ёзувдан).\nХола жиянининг феъл-атворини ҳаммадан яхши биларди. Лев ички дунёсига тааллуқли бўлмаган ҳар жабҳада тақдирга суянарди. Тасодифга ишониб, яшаш шароитини осонгина ўзгартирарди. Университетни, хўжаликни қўл силтаб осонгина ташлаб қўяди, Кавказдаги шиддатли хизматни, деб зодагонларча ҳаётдан осонгина воз кечади.\nАммо бирдан йўлга отланишнинг ҳам ўзига яраша сабаблари бор эди, бир сўз билан айтганда — қочқинлик. Бу ҳақда «Казаклар» қиссасида княз Олениннинг Кавказга жўнаши саҳнасида бафуржа айтилади. Қарз-ҳавола, аёллар, «молларча» ҳаёт кечиришга ўралашиб қолган Толстой рус шоирлари тараннум этмиш Кавказ табиати, қолаверса, хавф-хатарга тўла хизмат ўзини чинакам йўлга солиб қўйишига умид қилганча ўша ёққа интилади.\nҚиссанинг қоралама номи ҳам бежизга «Қочоқ» бўлмаган. Кавказга жўнаш ака-укалар томонидан романтик саргузашт тарзида ташкиллаштирилади. Саратовгача отда боришади, у ердан Астрахангача лоцман ва икки эшкакчи билан елканли қайиқни ижарага олишади. Қайиқ шунчалик катта эдики, ҳатто фойтунлари ҳам сиғади. Сафар бир ойга чўзилади. Кейинчалик Толстой бу сафарни ҳаётининг «энг яхши дамлари» деб эслайди.\nЙўл-йўлакай Қозонда, романтик саргузаштда бўлгани сингари, у опаси Машанинг Қозон Родионовский институтидаги дугонаси Зинаида Молоствовага кўнгли тушиб қолади. «У кўп ҳам гўзал эмасди, — деб ёзади бу қиз ҳақида унинг жияни, — лекин қадди-қомати шамшод, истарали ва одамшаванда эди». Зинаида махсус топшириқлар амалдори Н. В. Тилнинг қаллиғи эди ва бу уларнинг ишқига аллатовур омонат, ҳаяжонли тус бериб турарди. Родионовский институтидаги балда Зинаида мазуркага8 фақат Толстой билан рақсга тушарди. Кўриниб турибдики, Толстой ҳам қизга ёққан. Кавказда Лев кундалигига шундай деб ёзади: «Архиерий боғи эсингдами, Зинаида, ёнбошдаги йўлак? Тилимнинг учида дил изҳори учиб чиқай-учиб чиқай, деб турарди, сенда ҳам. Оғиз очсам, кифоя эди; лекин, биласанми, негадир миқ этмадим. Шундай бахтли эдимки, ортиқ ҳеч нарсани истамасдим, ўзимнинг... йўқ, бизнинг бахтимизга шикаст етказишдан юрак ҳовучлардим».\nХатни Кавказдан Зинаидага жўнатмоқчи бўлади-ю, аммо... қизнинг отасининг исмини — Молдестовнани билмасди. Алқисса, Толстойнинг ҳаётида илк севги қиссаси шу тарзда якун топади.\nНиколенька хизмат қилган казаклар қишлоғи — Старогладковскийга бориб қолган Лев 1851 йил 30 майда кундалигига шундай деб ёзади: «Бу ерга қандай қилиб келиб қолдим? Қайдам. Нима учун? Билмайман».\nШундай эса-да, унинг баъзи орзулари амалга ошади. Кавказ табиати Толстойни асир этади. Айниқса, тоғлар!\nБироқ Старогладковский қишлоғи пастликда жойлашган бўлиб, тоғлар бу ердан кўринмасди. Офицерлар хулқ-атвори қўполдан қўпол эди. Бу ерда бир офицер бошқасига «Қалайсан, башара!» деб мурожаат қиларди.\n«Барча офицерлар, — деб ёзади Толстой холасига, — умуман ўқимаган, лекин танти одамлар, асосийси, Николенькани яхши кўришади». Бироқ Николай бу ерда ўзига хон, кўланкаси майдон эди, Лев эса янги, ўзига ёт-бегона шарт-шароитга кўникишига тўғри келади.\nКавказда зобитликдан оддий аскар даражасига туширилганлар, сиёсий жиноятлари учун дворянлик табақасидан маҳрум этилган зодагонлар кўплаб топиларди. Уларнинг умумлашма образини Толстой «Кавказ хотираларидан. Амалдан туширилган» ҳикоясида кўрсатади. Бу ёқимсиз, қабиҳ, ночор аскар Гуськов образидир. Бунда рус адабиётида қабул қилинган «қашшоқ», «кичкина» одамга бошқача нигоҳда назар ташланади. Гуськов ўқувчининг раҳмини келтиради, аммо ҳамдардликни эмас. У, ҳатто нотаниш зобитлардан ҳам шароб, қимор учун қарз сўрайверади. У атрофдагиларга бетакаллуф муомалада бўлади, шу билан бирга, ялтоқланишни ҳам қўймайди.\nГуськовнинг прототипларидан бири — бир вақтлар Тифлис турмаси соқчилар бошлиғи бўлган, кейинчалик номаълум хатти-ҳаракатлари учун аскарликка туширилган Александр Матвеевич Стасюлевич эди. Айтишларича, у пора эвазига бир қанча маҳбусларнинг қочишига ёрдам берган экан. Яна бир тахминга кўра, унинг қўли остидагилар кечалари ашаддий жиноятчиларни қўйиб юборган, маҳбуслар шаҳар аҳолисини ўмарган ва ўлжани соқчилар билан бўлишган. А. М. Стасюлевич машҳур тарихчи ва журналист М. М. Стасюлевичнинг (кейинчалик М. М. Стасюлевич И. С. Тургенев, И. А. Гончаров, А. Н. Островский, М. Е. Салтиков-Шчедрин, П. Д. Бобрикин ва бошқа атоқли ёзувчиларнинг асарлари тез-тез эълон қилиниб турган «Вестник Европы» журналига бош муҳаррир бўлади) туғишган акаси эди. А. М. Стасюлевич Кавказ ва Қрим кампаниясини оддий аскарликда ўтказиб ва ўзининг зобитлик мансабини (прапоршчик) қайтариб олиб, кутилмаганда ўз жонига қасд қилади: мўйнали пўстинда дарёга тушиб, чўкиб кетади.\nГуськовнинг бошқа прототиплари — Достоевский ҳам қатнашган Петрашевский тўгарагининг қатнашчилари А. И. Европеус ва И. С. Кашинлари эди. Толстой Кавказда хизматни адо этаётган бир пайтда Достоевский Омскда сургунда эди. Бир чеккаси, шу тарзда икки улуғ рус ёзувчиларининг тақдирлари кесишади.\nТолстойнинг Кавказдаги икки йиллик хизмати (1851 йилнинг июнидан 1854 йилнинг январигача) дудмал таассуротлар қолдиради. Кавказ очерклари («Амалдан туширилган», «Босқин», «Ёғоч кесиш», «Жданов тоға ва кавалер Чернов», «Рус аскарлари қандай ўлади»дан ташқари) кейинчалик Толстой Севастополь қамалидан сўнг ёзганларидан кучли фарқ қиларди. «Рус аскарлари қандай ўлиши» ҳақидаги жўшқин ҳикояни истисно қилганда Кавказ очерклари танқидий руҳда битилганди. Қолаверса, Толстой рус-кавказ урушининг адолатли эканига кўр-кўрона ишонарди.\nАммо у тоғликларда ҳам ҳақиқат борлигини сезарди. Кавказ урушининг шафқатсиз тактикаси (маҳаллий халқни унумдор ерлардан унумсиз тоғ дараларига сиқиб чиқарилиши, овулларнинг вайрон қилиниши, ёғоч кесиш ва ҳ.) Толстойга ёқиши даргумон эди. Ҳа, у англаб турардики, «русларнинг тоғликлар билан урушида адолат биз тарафда... Агар мана шу уруш бўлмаганда, русларнинг бой ер-сувларини талон-торожликдан, ёввойи ва урушқоқ халқларнинг босқинидан нима қутқарарди?» («Босқин» очеркининг қораламасидан).\nУстига-устак, тоғликларнинг руслар билан уруши Англия ва Туркия томонидан қўллаб-қувватланарди.\nЛекин Толстой сиёсатчи эмасди. Аслини олганда, табиатан ҳарбийликдан йироқ эди. Аста-секин у ҳарбийча ҳаётга кўника борди, ҳатто бунда ўзига мақбул жиҳатларни ҳам топди: ов, табиатдан баҳра олиш... Толстойни ажал ёқасида турган одамларнинг содда-жўн муомаласи ўзига ром этарди. Оддий аскарлар билан зобитлар орасидан у бирталай ажойиб ва жасур кишиларни учратади. Масалан, батарея командири Алексеев (у билан Толстой хизматдан кейин ўн йил ёзишиб туради), «кекса аскар, танти, довюрак» ўроллик кавказ Хильковский ёки «Босқин» очеркида прапоршчик Аланиннинг протототипи ёш зобит Буемский.\nТолстойнинг Кавказ очеркларида кўплаб зўравонлик саҳналарини, хусусан, рус аскарларига қилинган зўравонликларни топиш мумкин. Тугалланмаган «Жданов тоға ва кавалер Чернов» очеркида Саратов губерниясидан келган рекрут9 ҳақида ҳикоя қилинади. Йигитчани ҳушига келган одам ураверади. Уни хизматни эплолмагани учун калтаклашади. «Уни ҳарбий машғулотларда, югур-югурда, казармада тинмай уришарди. Мўмин-қобиллиги, гунглиги учун бошлиқлар у ҳақда янглиш фикрга боришарди; рекрутларнинг эса бошлиғи кўп бўлади: ундан бир ёшга катта ҳар бир оддий аскар йигитчани истаган кўйларига солишарди... Қанчалик жазолашмасин, бояқиш чидарди, ситамларни ичига ютарди. Уни айнан аскар бўлгани учун ҳам уришарди. Уни яхшироқ хизмат қилиши учун эмас, уриш керак бўлгани учун калтаклашарди...»\nМуаллифга анча-мунча шуҳрат келтирган «Болалик», «Ўсмирлик», «Ёшлик» ва «Севастополь ҳикоялари» чоп этилаётган бир аснода «Современник»да эълон қилинган «Босқин», «Ёғоч кесиш», «Амалдан туширилган» китобхонлар ва танқидчилар эътиборидан четда қолаверади. Сабаби бундай Толстойга ўқувчилар ҳали кўникиб улгурмаганди.\nКавказда Толстой кўп жиҳатдан Москва, Петербург, Туладаги ҳаёт тарзини давом эттиради. Тағин қарта, аёллар... У, ҳатто, ўзиники у ёқда турсин, акасининг пулларини ҳам бой беради, қарзга ботади... Лекин ўша пайтдаги Толстойнинг кундалигини ўқирканмиз, «Болалик»ни-ку қўя турайлик, улкан маънавий-руҳий кучга эга мутафаккир уйғонаётганини кўрамиз.\n12 июнь. «Кеча туни билан мижжа қоқмадим, кундаликка битикларимни киритиб, Раббимга муножот қилишга киришдим. Ибодат вақтидаги ҳузурни таърифлаб беролмайман. Магарки, ибодатни ўтинч ёинки шукрона билан ўлчашаркан, демак, мен сиғинмабман. Мен юксак ва эзгу ненидир сўрадим; гарчи ўзим аниқ-тиниқ англаб турган эсам-да, лекин нималигини сўз билан ифодалаб беролмайман. Мен Ундан гуноҳларимни кечиришини сўрадим. Мен унга шукрона келтирдим, сўзларим, фикр-хаёлларим билан эмас, бутун борлиғим билан шукрона келтирдим. Биргина туйғуда ўтинчу шукрона бирлашиб кетганди. Қўрқув ҳисси бутунлай ғойиб бўлди. Кеча тунда мен ҳис этган туйғу — бу Раббимга бўлган муҳаббат эди».\nБу руҳий изтироб, айтиш мумкинки, тугамайди: «... орадан бир соат ҳам ўтмади ҳамки, бузуқилик, шуҳратпарастлик, ношудлик сасларини эшитдим; бу овоз қаердан келаётганини, ҳаловатимни йўққа чиқаришини билардим, унга қарши курашдим-у, мағлуб бўлдим. Шон-шуҳрат, аёлларни орзулаганча уйқуга кетдим; абадий ҳаловатнинг имкони йўқ. Азоб-уқубатга дучор бўлиш муқаррар. Нима учун? Билмайман...»\nТолстой «Болалик»ни айнан Кавказда ёзиши ҳам тасодиф эмас. Қиссани аввалроқ, Москва ва Ясная Полянада бошлаган эса-да, лекин айнан Кавказда тугатади. «Болалик» — Толстойнинг илк тугалланган асари. Шу билан бирга, улуғ асар. Иттифоқо, рус ва жаҳон адабиётига янги даҳо кириб келади.\n«Болалик»нинг «Современник»да эълон қилиниши билан боғлиқ қизиқ бир воқеа ҳам бўлиб ўтади. Қиссани Петербургга жўнатаркан, Толстой исм-шарифини тўлиқ келтирмай, «Л. Н.» инициали10 билан кифояланади. Старогладковский қишлоғидан Некрасовга ёзган мактубида Толстой акаси Николайнинг манзилини беради. Николай Толстой ҳам қалам тебратиб турарди. Николай толстойларнинг қариндошлари ва таниш-билишлари орасида зеҳнли ва пишиқ-пухта одам сифатида танилганди. Шу боис кўпчилик «Болалик» Николайнинг илк адабий асари деб ўйлашган. Ахир қисса қаҳрамонининг исми ҳам Николенька эди.\nҚўлёзмани Некрасовга жўнатаркан, сирли «Л. Н.» мактубида «Болалик» «Камолотнинг тўрт фасли» (Толстой романни тўрт қисмга бўлишни кўзлаганди: «Болалик», «Ўсмирлик», «Ўспиринлик» ва «Ёшлик») номли йирик романнинг бошланиши эканини айтиб ўтади. Шунинг учун муаллиф ҳар қандай қисқартиришларга рози бўлади, аммо қисса «қўшимчаларсиз ва ўзгартиришларсиз» чоп этилишини талаб этади. Унинг талаби тушунарли эди: қўшимча ва ўзгартиришлар яратилажак «минора»нинг яхлитлигига шикаст етказиши мумкин эди. Бироқ Некрасов тажрибали журналист эди. Номаълум муаллифнинг иқтидорини муносиб баҳолаб, унинг қўйнини пуч ёнғоққа тўлдирмайди-да, қиссани оддий ном билан — «Болалигим тарихи» деб нашр эттиради.\nТолстой ғазаб отига минади! Аввалига у Некрасовга қаҳр-ғазабга тўла мактуб ёзади, аммо жўнатмайди. «Бағоят норозилик билан «Современник»нинг IX сонида «Болалигим тарихи» номи остидаги қиссани ўқиб чиқдим ва унда сизга жўнатганим — «Болалик» романини кўрдим». Некрасовга жўнатган хатида эса Толстой юмшоқроқ муомала қилади, аммо барибир «норозилиги»ни яширмайди: «Менинг болалигим тарихи билан кимнинг неча пуллик иши бор?» Ёш муаллиф машҳур шоир ҳамда кекса журналистга қаттиқ талаб қўяди: «Муҳтарам афандим, асаримнинг давомини жўнатсам-у, башарти журналда чоп этишга муносиб кўрсангиз, бирорта ҳам жумласини ўзгартирмасликка ваъда беришингизни сўрайман».\nЁш муаллифнинг бунга қайсидир маънода ҳақи бор эди. «Болалик» кутилганидан ҳам кўпроқ муваффақиятга эришади. Ёш зобитнинг иқтидорини И.С.Тургенев, И.И.Панаев, П.В.Анненков ва ўша даврда адабиётда катта шуҳрат қозонган намояндалар муносиб баҳолашади.\nКавказда ўтказган йиллари Толстойга улкан таъсир кўрсатади. Вақт ўтиб у Кавказга меҳр қўйганига иқрор бўлади. «У ҳаётидаги энг яхши хотиралар Кавказга тегишли эканини бот-бот тилга оларди», — деб ёзади адибнинг рафиқаси Софья Андреевна. Кавказ ҳақида Толстойнинг дурдона асарлари — «Казаклар» ва «Ҳожимурод» қиссалари ҳамда «Кавказ асири» ҳикояси ёзилади.\n1854 йилнинг 20 январида Георгий орденини олиш умидида Толстой Старогладковскийдан Эски Юртга йўл олади. Аммо уни мукофотга тақдим этишмайди. Толстой Кавказни оддий аскар сифатида тарк этади. Фақатгина Тулада «Русский инвалид» газетасидан 1954 йили 9 январда энг қуйи зобитлик мансабига — прапоршчикликка ўтказилганини билиб олади.\nОддий аскар сифатида Кавказни тарк этаркан, Толстойнинг кўнглида нималар бор эди? Акаси Сергей гвардияда бир йил хизмат қилиб капитан унвонида истеъфога чиқади. Толстой Кавказни изтиробли ҳолатда тарк этади. Моҳиятан, у ҳеч ким бўлиб қолаверади. Ваҳоланки, «Современник»даги илк чиқиши ҳали донғи чиқмаган «Л. Н.»га машҳурлик келтиради...


Омарон – medu.uz – Дорилар ҳақида маълумотлар ўзбек тилида\nHome Йўриқномалар Омарон\nПрепаратнинг савдо номи: Омарон®\nХалқаро патентланмаган ёки гуруҳлаш номи:\nБир таблеткани таркиби\nфаол моддалар: пирацетам – 400 мг; циннаризин – 25 мг;\nёрдамчи моддалар: лактоза моногидрати 23,5 мг, магний гидроксикарбонат пентагидрати – 46,8 мг, повидон (коллидон 30) 3,9 мг, коллоид кремний диоксиди (аэросил А-380) 5,2 мг, кальций стеарат моногидрати 5,2 мг, кросповидон (коллидон СL-M) 10,4 мг.\nОқ рангли, яссицилиндрик шаклли, фаскали таблеткалар. Юзасининг мармарлигига йўл қўйилади.\nФармакотерапевтик гурухи: Ноотроп воситалар\nЯққол антигипоксик, ноотроп ва томирларни кенгайтирувчи самарага эга мажмуавий дори воситаси.\nПирацетам бош мияда энергетик ва оқсил алмашинувини бевосита кучайтириши, ҳужайралар томонидан глюкозани утилизациясини кучайтириши ва уларнинг гипоксияга чидамлигини ошириши орқали метаболик жараёнларни фаоллаштиради; марказий нерв тизимида нейронлараро ўтказувчанликни яхшилайди, ишемия соҳасида регионал қон оқимини яхшилайди.\nЦиннаризин – “секин” кальций каналларининг селектив блокатори, ҳужайраларга кальций ионларининг киришини пасайтиради ва унинг плазмолемма депосидаги миқдорини камайтиради, артериолаларнинг силлиқ мушакларининг тонусини пасайтиради, уларнинг томирларини торайтирувчи биоген моддаларга (адреналин, норадреналин, дофамин, ангиотензин II, вазопрессин, серотонин) реакциясини камайтиради. Артериал қон босимига таъсир кўрсатмасдан, қон томирларни кенгайтирувчи самарага эга (айниқса, бош мия қон томирларига нисбатан, пирацетамнинг антигипоксик таъсирини кучайтириб). Ўртача антигистамин фаоллик кўрсатади, вестибуляр аппаратининг қўзғалишини камайтиради, симпатик нерв тизимининг тонусини пасайтиради. Эритроцитлар мембранасининг эластиклигини, уларнинг деформацияланиш қобилиятини оширади, қоннинг ёпишқоқлигини пасайтиради.\nСўрилиши. Ичга қабул қилинганидан кейин пирацетам ва циннаризин меъда-ичак йўлларидан тез ва деярли тўлиқ сўрилади. Пирацетамнинг биокираолишлиги тахминан 100% ни ташкил қилади. Пирацетамнинг максимал концентрациясига (Cmax) қабул қилинганидан кейин 0,5-1 соат ўтгач эришилади. Циннаризиннинг плазмадаги максимал концентрациясига 1-3 соатдан кейин эришилади. Циннаризиннинг биокираолишлиги нордон муҳитда ошади.\nТақсимланиши. Пирацетам қон плазмаси оқсиллари билан боғланмайди. Тақсимланиш ҳажми тахминан 0,6 л/кг ни ташкил қилади. Гематоэнцефалик ва йўлдош тўсиқ орқали, барча аъзолар ва тўқималарга, шунингдек гемодиализда ишлатилувчи фильтрловчи мембраналардан ҳам ўтади. Ҳайвонлардаги тадқиқотларда пирацетамнинг бош мия пўстлоғининг тўқималарида, асосан пешона, тепа ва энса бўлакларида, мияча ва базал ганглияларда танлаб тўпланиши аниқланган.\nЦиннаризин. Плазма оқсиллари билан боғланиши 91% ни ташкил қилади. Ичга қабул қилинганидан кейин 1-4 соат ўтгач жигар, буйрак, юрак, ўпка, талоқ ва мияда аниқланади.\nМетаболизми. Пирацетам деярли организмда метаболизмга учрамайди.\nЦиннаризин деалкилланиш йўли билан фаол ва тўлиқ метаболизмга учрайди; метаболизм жараёни ичга қабул қилинганидан кейин 30 минут ўтгач бошланади.\nЧиқарилиши. Пирацетам. Ичга қабул қилинган дозанинг 95 % дан кўпроғи ўзгармаган ҳолда буйраклар фильтрацияси орқали 30 соат давомида чиқарилади. Соғлом кўнгиллиларда пирацетамнинг буйрак клиренси минутига 86 мл ни ташкил қилади. Ярим чиқарилиш даври (Т1/2) – қон плазмасидан 4-5 соат ва орқа мия суюқлигидан 8,5 соат. Буйрак етишмовчилиги бўлган пациентларда Т1/2 узаяди. Жигар етишмовчилиги бўлган пациентларда пирацетамнинг фармакокинетикаси ўзгармайди.\nЦиннаризин организмдан метаболитлари кўринишида чиқарилади (1/3 – буйраклар, 2/3 – ичаклар орқали), Т1/2 – тахминан 4 соат.\nИнтеллектуал-мнестик фаолиятларнинг пасайиши билан бирга кечувчи марказий нерв тизимининг касалликлари.\nМажмуавий даволаш таркибида: бош мия қон айланишини етишмовчилиги (бош мия қон томирларининг атеросклерози, ишемик ва геморрагик инсультнинг тикланиш даври); интоксикация ёки жароҳатлардан кейинги энцефалопатия; депрессия; астения ва адинамия белгиларининг устунлиги билан ифодаланган психоорганик синдром; вестибуляр бузилишлар; Меньер синдроми; болалардаги интелектуал ривожланишнинг орқада қолиши, мигренни олдини олиш; катталар ва болаларда кинетозларни олдини олишда қўлланади.\nПрепаратнинг асосий ва/ёки ёрдамчи компонентларига ўта юқори сезувчанлик; оғир жигар етишмоячилиги; оғир буйрак етишмовчилиги (креатинин клиренси минутига 20 мл дан кам); геморрагик инсульт; паркинсонизм (шу жумладан Паркинсон касаллиги); психомотор қўзғалиш; Гентингтон касаллиги; ҳомиладорлик; эмизиш даври; 5 ёшгача бўлган болалар; лактозани ўзлаштираолмаслик, лактазанинг етишмовчилиги, глюкоза-галактозанинг кам сўрилиши синдромида (препарат лактоза сақлайди) қўллаш мумкин эмас.\nЖигар ва/ёки буйрак касалликлари, сурункали буйрак етишмовчилиги (креатинин клиренси минутига 20-80 мл); юқори кўз ички босими; порфирия; гемостазнинг бузилиши; катта жарроҳлик аралашувлар; оғир қон кетишлари; гипертиреоз; тутқаноқ; бош мия қон томирларининг яққол атеросклерози; невротик реакцияларга мойилликда эҳтиёткорлик билан қўллаш керак.\nИчга, овқат вақтида ёки овқатдан кейин.\nКатталарга: касалликнинг оғирлигига қараб 1-2 таблеткадан кунига 3 марта 1-3 ой давомида. Йилига 2-3 марта даволаш курсини қайта ўтказиш мумкин.\n5 ёшдан ошган болаларга: 1-2 таблеткадан кунига 1-2 марта. 3 ойдан кўп қўлланмасин.\nКинетозларнинг олдини олиш учун: катталарга – 1 таблеткадан, 5 ёшдан ошган болаларга- ½ таблеткадан саёҳатни бошлашдан 30 минут олдин, ҳар 6-8 соатда қайта қабул қилиш билан (зарурати бўлганида).\nБуйрак функцияси бузилган пациентларга: сурункали буйрак етишмовчилигида (креатинин клиренси минутига 20-80 мл) – 1 таблеткадан кунига 2 марта.\nМарказий ва периферик нерв тизими томонидан: ҳаракатчанлик, қўзғалувчанлик, уйқучанлик, депрессия, астения, бош оғриғи. Якка ҳолларда бош айланиши, атаксия, тутқаноқнинг зўрайиши, экстрапирамид бузилишлар, тремор, безовталик, диққатни жамлаш қобилиятини пасайиши, уйқусизлик, қўзғалиш, хавотирлик, галлюцинациялар, жинсий мойилликни ошиши.\nЮрак-қон томир тизими томонидан: артериал босимни пасайиши ёки ошиши.\nОвқат ҳазм қилиш тизими томонидан: диспептик кўринишлар, оғизни қуриши ҳисси; якка ҳолларда – кўнгил айниши, қусиш, диарея, қорин оғриқлари, холестатик сариқлик.\nТери қопламлари томонидан: якка ҳолларда дерматит, қичишиш, тери тошмаси.\nМоддалар алмашуви томонидан: тана вазнини ошиши.\nАллергик реакциялар: ангионевротик шиш.\nБошқалар: тер ажралишини кучайиши; якка ҳолларда – югуриксимон синдром, қизил ясси темиратки.\nДозани оширилиб юборилишининг симптомлари, асосан, циннаризиннинг м-холиноблокловчи фаолллиги билан боғлиқ бўлиб, онгни бузилиши, қусиш, экстрапирамид симптомлар, артериал босимни пасайишини ўз ичига олади. Пирацетам 75 г дозада оғиз орқали қабул қилинганидан кейин қонли бўлган диарея ва қорин оғриқлари кузатилган.\nДаволаш: специфик антидоти йўқ. Доза оширилиб юборилган ҳолларда меъдани ювиш ва фаоллаштирилган кўмирни қабул қилиш керак, симптоматик ва тутиб турувчи даволаш ўтказилади. Пирацетам учун гемодиализнинг самараси 50-60% ни ташкил қилади.\nМарказий нерв тизимининг фаолиятини сусайтирувчи, шунингдек этанол, ноотроп ва антигипертензив воситалар билан бирга қўлланганида седатив таъсири кучаяди.\nПрепаратнинг таъсирини вазодилятаторлар кучайтиради.\nАнтипсихотик дори воситалари ва трициклик антидепрессантларнинг ўзлаштирилишини яхшилайди.\nБир вақтда қўлланганида пирацетам қалқонсимон бези гормонларининг марказий самараларини кучайтиради (тремор, безовталик, қўзғалувчанлик, уйқуни бузилиши кузатилиши мумкин); перорал антикоагулянтларнинг таъсирини кучайтириши мумкин.\nУзоқ вақт қўлланганида жигар ва буйрак функциясини назорат қилиш тавсия этилади (айниқса, сурункали буйрак етишмовчилиги бўлган пациентларда).\nАртериал гипотензияси бўлган пациентларнинг артериал босимини даволаш даврида кўпроқ пасайтириши мумкин.\nДаволаниш даврида алкоголь истеъмол қилиш тавсия этилмайди.\nДопинг синамаси ва тери аллергик тестлари натижаларини бузиши мумкин; текширишдан 4 кун олдин препаратни бекор қилиш лозим.\nДаволаниш даврида автотранспортни ҳайдаш ва диққатни юқори жамлашни ва психомотор реакцияларин тезлигини талаб қилувчи бошқа потенциал фаолият турлари билан шуғулланишда эҳтиёткорликка риоя қилиш керак.\nТаблеткалар 400 мг+25 мг.\n10 таблеткадан поливинилхлорид плёнка ва босма лакланган алюмин фольга контур уяли ўрамда.\n3, 6 ёки 9 контур уяли ўрамлар препаратни тиббиётда қўллаш бўйича йўриқномаси билан бирга картон қутига жойланади.\n3 йил. Ўрамида кўрсатилган яроқлилик муддати тугаганидан кейин ишлатилмасин.


Халқаро Амнистия: Аъзам Фармоновни шартсиз озод этинг! - BBC O'zbek\nХалқаро Амнистия: Аъзам Фармоновни шартсиз озод этинг!\nImage caption Аъзам Фармонов яна Жаслиққа жўнатилгани айтилмоқда\nИнсон ҳуқуқлари фаоли Аъзам Фармонов “қамоқхона қоидаларини бузганликда” айбланиб яна беш йиллик қамоқ жазосига ҳукм қилинган.\nАъзам Фармонов шу йил апрел ойида тўққиз йиллик қамоқ муддати тугаб, озодликка чиқиши кутилаётган эди.\nНуфузли Амнести Интернейшнл ташкилоти ўзбекистонлик инсон ҳуқуқлари фаолини озод этиш учун халқаро кампания бошлаган.\nТашкилотга кўра, Аъзам Фармонов зудлик билан ва ҳеч қандай шартларсиз озод этилиши керак.\nАъзам Фармоновнинг турмуш ўртоғи Озода Ёқубова эрининг айнан қандай важлар билан яна қамоқ жазосига ҳукм этилганини билмайди.\nҲозирда инсон ҳуқуқлари фаоли Жаслиқ қамоқхонасида экани айтилади.\nЎзбекистонда норасмий Инсон Ҳуқуқлари Жамиятининг фаоли бўлган Аъзам Фармонов 2006 йил июнида товламачиликда айбдор деб топилиб, 9 йилга озодликдан маҳрум этилганди.\nАнъанага айланган баҳоналар\nImage caption Сиёсий маҳбуслар\nЎзбекистонда сиёсий маҳбусларнинг турфа баҳоналар билан қамоқ жазосини узайтириш ҳолатлари анъанага айланиб улгурган.\nИсми ошкор этилишини истамаган маҳаллий журналист Ўзбекистондаги қамоқхона нозирларининг бири билан суҳбат ҳозиргача уни даҳшатга солишини айтади.\n“Сиёсий маҳбус деган гап йўқ бизда...Тепадан буйруқ келади. Чиқармайсан дейилади, эринмаса бир парча қоғоз ҳам жўнатади, биз ҳам чиқармайдиган қиламиз. Давлатга қаршимисан, жазонг шу, жимгина ишлаб юравермаган булар ҳам...”\nЎзбекистонлик ва халқаро инсон ҳуқуқларини ҳимоя қилиш ташкилотлари Ўзбекистон ҳукуматининг сиёсий тутқун деб кўрилган маҳкумларни қамоқдан чиқармаслик мақсадидаги баҳонаю амалларини мунтазам танқид қилиб келадилар.\nҚамоқ жазолари мунтазам узайтирилиб турадиганлар орасида таниқли сиёсий маҳбуслар Муҳаммад Бекжон ва Мурод Жўраевлар ҳам бор.\n20 йилдан бери қамоқда қолаётган Мурод Жўраевнинг қамоқ муддати ҳозирга қадар уч марта узайтирилган.\nХар икки маҳкумнинг ҳам саломатлиги ҳақида хавотирлар янграганди.\nЎзбекистон ҳукумати мамлакат қамоқхоналарида ўнлаб, баъзи манбаларга кўра эса юзлаб сиёсий тутқунлар борлигини ҳеч қачон тан олган эмас.\nЎзбекистон: пахта мавсумида халқаро кузатувчилар иштирок этиши кутилади


Дмитрий Медведев бошчилигидаги делегация Ўзбекистонга келади - zarnews.uz\nДмитрий Медведев бошчилигидаги делегация Ўзбекистонга келади\n2019 йилнинг 29-30 май кунлари Россия Федерацияси Ҳукумати раҳбари Дмитрий Медведев бошчилигидаги делегация Ўзбекистонга ташриф буюради.\nЎзбекистон Республикаси Президенти Шавкат Мирзиёев Россия делегациясини қабул қилади.\nТашриф доирасида Урганч шаҳрида Ҳукумат раҳбарлари даражасидаги Ўзбекистон-Россия Қўшма комиссиясининг биринчи йиғилишини ўтказиш режалаштирилган. Мазкур тадбир икки томонлама ҳамкорликнинг янги шакли бўлиб, унга 2018 йил октябрь ойида Россия Президенти Владимир Путиннинг давлат ташрифи ва олий даражадаги музокалар давомида асос солинган.\nИкки мамлакат ҳукуматлари раҳбарлари томонидан Иқтисодий ҳамкорлик бўйича ҳукуматлараро комиссиясининг 24 апрелда бўлиб ўтган йигирманчи йиғилиши якунлари сарҳисоб қилинади ва савдо-иқтисодий ҳамкорликни янада ривожлантиришнинг истиқболли йўналишлари ва уларнинг таркибини амалий жиҳатдан бойитиш масалалари муҳокама қилинади.\nТИВ хабарига кўра, Россия делегация раҳбари Хива шаҳрига ҳам ташриф буюради.\nТеглар: Россия делегация\nРоссияда ўтказиладиган Ғалаба парадида қайси давлат етакчилари қатнашиши маълум қилинди


"Ўзбекистон темир йўллари" 185 та янги иш ўрнини ташкил қилди\n17:05 / 02.05.2017\nБугун, 2 май куни Миллий матбуот марказида "Ўзбекистон темир йўллари" акциядорлик жамияти (АЖ)нинг жорий йилнинг I чорак ижтимоий-иқтисодий фаолияти якунлари ва келгусидаги режаларига бағишланган матбуот анжумани бўлиб ўтди. Унда АЖ раҳбарияти вакиллари, бошқарма бошлиқлари, тармоқнинг корхона ва ташкилотлар мутахассислари ҳамда оммавий ахборот воситалари ходимлари қатнашди.\nТадбирда таъкидланишича, "Ўзбекистон темир йўллари" АЖ томонидан шу кунга қадар темир йўл соҳасида белгиланган асосий вазифалар бажарилган. Жумладан, 2017 йилнинг I чорагида АЖ темир йўл станцияларидан 16,5 миллион тонна юк ортилиб, ўз манзилига етказилган. Шу билан бирга йўловчи ташиш ҳам ўтган йилнинг шу даврига нисбатан 152,1 минг йўловчига кўпайиб, жами 5,1 миллион йўловчи манзилига етказилган.\nШунингдек бу даврда Маҳаллийлаштириш дастурига киритилган 46 та лойиҳа бўйича жами 12,91 миллиард сўмлик маҳсулот ишлаб чиқарилди, бу эса режага нисбатан 106 фоизни ташкил қилади.\nҲисобот даврида АЖнинг саноат корхоналарида қиёсий нархларда 91,3 миллиард сўмлик маҳсулот ишлаб чиқарилган.\nБундан ташқари, ушбу давр мобайнида "Ўзбекистон темир йўллари" АЖ томонидан 185 та янги иш ўрни ташкил қилинди. Бугунги кунда унинг ишчилари сони қарийб 70 мингдан зиёдни ташкил этади.\nҳисобот темир йўллар I чорак\nХитой 2018 йилда транспортни ривожлантиришга 400 млрд доллар сарфлайди\nЎзбекистон темир йўллари Қирғизистон жанубидан барча турдаги юкларни ташишда 30% чегирма берди


31 март 2020, Тошкент вақти: 07:16\n14 июнь куни ўз норозилигини билдираётган аёллардан бири Лола Расуловнинг айтишича, Қаҳрамон Расуловни суд ноҳақдан 14 йилга қамоқ жазосига ҳукм қилган. Судда гувоҳлар унинг гуноҳсиз эканини таъкидлаган бўлса-да, судья уларнинг кўрсатмаларини эътиборга олмаган.\n“Менинг икки болам етим қоляпти. Унинг (Қ.Расуловнинг) озод этилиши учун саккиз минг доллар пора талаб қилишди. Оддий кишида бунча пул қаёқдан бўлади? Онаси иккинчи гуруҳ ногирони сифатида 11 минг сўм нафақа олади”, - деди Л.Расулова.\nЛ.Расулованинг таъкидлашича, Қ.Расулов жиноятни яширишда ва гиёҳванд моддалар савдоси билан шуғулланишда айбланган.\n70 ёшли қариянинг айтишича, судьялар суд жараёнини ўтказишни пайсалга солади. Эртага, индин кел, деб айтади. Судга чақирилганлар эртадан кечгача сарсону овора бўлиб, суд бошланишини кутишга мажбур бўляпти. Ҳар бир кишининг Шаҳрихондан Андижонга келиб-кетиш учун йўлкирасига 800 сўм кетади. Бундан ташқари, овқатланишига ҳам анча маблағ керак.\nМаҳкум Қ.Расуловнинг онаси, иккинчи гуруҳ ногирони Азиза Расулова норозилик чоғида кўча ўртасида ҳушидан кетиб йиқилди. Шошилинч тиббий ёрдам хизмати шифокорлари ҳушига келтиргандан сўнг у вилоят суди раиси Нуриддин Тўхлиев ўзини бугун қабул қилмаса, норозилик акциясини давом эттиришини маълум қилди. Шундан сўнг орадан бир қанча вақт ўтгач, Н.Тўхлиев А.Расуловани қабул қилди. Мулоқот чоғида аёлнинг ўғлига ҳукм чиқарган судья Ҳаким Хўжамов ҳам қатнашди. Лекин у Қ.Расуловга нисбатан оқлов ҳукми чиқариш учун 8 минг доллар пора сўраганини тан олмади.


Маданият ва санъат йўналиши бўйича 5 нафар ёшлар олий ўқув юртига кириш учун тавсия этилди » Зомин туман ҳокимлиги расмий сайти\nЗомин туман ҳокимлиги » Янгиликлар » Маданият ва санъат йўналиши бўйича 5 нафар ёшлар олий ўқув юртига кириш учун тавсия этилди\nЎзбекистон Республикаси Президентининг 2020 йил 25 декабрь куни Ўзбекистон ёшлар форумида қилган маърузаси давомида ёшларни маданият ва санъат соҳасида олий таълим билан қамровини ошириш, ҳудудларда иктидорли ёшларни рағбатлантириш тизимини яратиш, 5 муҳим ташаббусни кенг тарғиб қилиш йўналишларида бирқатор топшириқлар бериб ўтилган эди.\nШунингдек, Президентимиз томонидан ҳудудий ҳокимликлар ҳар қайси туман ва шаҳардан 5 нафаргача ёшларни маданият ва санъат олийгоҳларида маҳаллий бюджет ҳисобидан ўқитиш вазифаси юклатилган эди.\nУшбу топшириқлар ижросини таъминлаш, ёшларни ҳар томонлама қўллаб-қувватлаш мақсадида бугун Зомин тумани ҳокимлигида маданият ва санъат йўналишидаги олий ўқув юртига тумандаги 5 нафар иқтидорли ёшларни саралаб олиш бўйича номзодлар иштирокида суҳбат ташкил этилди.\nСуҳбат давомида, комиссия томонидан номзодлар орасидан 5 нафар ёшларни танлаб олишда биринчи навбатда уларнинг маданият ва санъат таълими йўналиши бўйича ўрта махсус, касб-ҳунар маълумотига ва таълим йўналишига мувофиқ соҳа, касб, лавозимларда фаолият кўрсатганлиги, маданият ва санъат таълими йўналиши бўйича ўрта махсус, касб-ҳунар маълумотга эга бўлган ҳолда, охирги уч йил ичида маданият ва санъат йўналиши бўйича олий таълим муассасаларига ўқишга топшириб етарлича балл тўплай олмаган абитуриентлар, маданияг ва санъат таълими йўналиши бўйича ўрта махсус, касб-ҳунар маълумотига эга бўлган болалар мусиқа ва санъат мактабларида, маданият марказларида ва ижодий жамоаларда фаолият кўрсатиб келаётган ҳамда ҳудудда маданият ва санъат соҳаси бўйича бошқарув кадрларга бўлган реал эҳтиёждан келиб чиқиб маданият ва саньат таълими йўналиши бўйича ўрта махсус, касб-хунар маълумотига эга бўлганлиги эътиборга олинди.\nШунга кўра, Зомин туманида маданият ва санъат соҳасида фаолият кўрсатаётган, ушбу соҳада маълум ютуқларга эришган, олий таълим муассасаларига ўқишга қабул қилиш бўйича 5 нафар қуйидаги номзодлар тасдиқланди.\nТўйчиев Райим Назар ўғли – Пешағор маданият маркази тўгарак раҳбар;\nМамарасулов Шукрулло Абдулла ўғли – Бешкуби маданият маркази тўгарак раҳбари;\nАбдувохидов Фазлиддин Бахтиёр ўғли – Даштабод шаҳри 4-сон болалар мусиқа ва санъат мактаби ғижжакчимлик йўналиши ўқитувчиси;\nЭгамбердиев Қаҳрамон Назираливич – Зомин тумани маданият маркази тўгарак раҳбари;\nCаримсоқова Мадина Абдунабиевна – “Зомин сайқали” ФЭХ жамоаси рақс ўргатувчиси.


Франция президенти ЖЧ-2018 учрашувларига ташриф буюради\n25 май, 2018, 09:55\nФранция президенти Эммануэль Макрон саноқли кунлардан сўнг бошланадиган ЖЧ-2018 мусобақаларига келишни режалаштирмоқда.\n“Терма жамоамизни қўллаб-қувватлаш учун Россияга бораман деб умид қиламан. Балким илк учрашувларга ташриф буюра олмасман. Аммо, агар Франция терма жамоаси финалга қадар бора олса, уларга мухлислик қилиш учун албатта бораман.\nМен табиатан оптимистман ва шу боис ишонч билан айтишим мумкинки терма жамоамни қўллаб-қувватлаш учун бир неча ҳафтадан кейин Россияга албатта бораман. Шунда яна президент Путин билан ҳам кўришаман”, - дейди Макрон.\nЭслатиб ўтамиз, Франция терма жамоаси мундиалнинг “С” гурҳида Дания, Перу ва Австралия терма жамоаларига қарши баҳс олиб боради.


Истиқлол йилларида мустабид тузуми даврида ҳаробага айлантирилган муқаддас қадамжолар, муҳим тарихий обидаларни қайта тиклаш билан бир қаторда янги анъанавий услубдаги мўътабар масканларнинг бунёд этилиши халқимиз маънавий тараққиётини белгилаб берувчи омиллардандир.\nЎзбекистон Республикасининг Биринчи Президенти Ислом Каримовнинг бевосита ғоя ва амалий таклифлари асосида бунёдга келган шаҳримиздаги муҳташам «Минор» масжиди ана шу фикрлар далилидир. Мазкур масжид ўз лойиҳасида миллий меъморчилигимизнинг, бутун дунёда машҳур бўлган масжид ва мадрасаларнинг азалий анъана ва услубларидан ижодий фойдаланилганлиги билан ҳар жиҳатдан бетакрор, муаззам мажмуа бўлиб қад кўтарди.\nМасжидга «Минор» номининг берилиши унинг шу номли маҳаллада жойлашганлиги сабаблидир. «Минор» аслида арабча «манор» сўзидан олинган бўлиб, «маёқ», «баландлик» каби маъноларга далолат қилади. Мазкур маҳалла оқсоқолларининг айтишича, қадимда бу маҳалла шаҳарнинг бошқа қисмларига нисбатан баландликда жойлашган.\n2014 йилнинг 4 октябрь санаси Муборак Қурбон ҳайити арафасида Ўзбекистон Республикасининг Биринчи Президенти Ислом Каримов Ўзбекистон мусулмонлари идораси уламолари, меъмор ва қурувчилар, маҳалла оқсоқоллари ҳамроҳлигида Минор масжидининг очилишида бевосита иштирок этди. Давлатимиз раҳбари масжиднинг ички ва ташқи кўриниши, баҳаво айвонлари, миллий ўймакорлик санъати асосида ишланган устунлар, бино қуббасидаги олтин суви билан зийнатланган нақшу-нигорларни кўздан кечириб қўли гул усталаримиз ижодига юксак баҳо берди.\nЮртобишимиз эзгулик масканини зиёрат қилиш чоғида ўз фикр-мулоҳазалари билан ўртоқлашар экан «Нима учун Ўзбекистонимизнинг маданияти бу қадар қадимий деган савол берилса, аввало динимиз, туфайли. Муқаддас ислом динимиз бўлмаганида биз бу қадар маданиятга эга бўлмас эдик, дея жавоб берган бўлар эдим» дея таъкидлади.\nМасжид барча замонавий шарт-шароитлар ва қулайликларга эга. Масжид хонақоҳи, пастки қаватдаги хонақоҳ, имом ва ноиблар ҳамда бошқа барча ходимлар хоналари ҳам замонавий иситиш ва совутиш тизимлари билан таъминланган.\nМасжиднинг тўлалигича оқ мармар билан қопланганлиги унга ўзгача гўзаллик, улуғворлик ва ҳашамат бахш этиб туради. Қадимий ва замонавий меъморчилик санъатини ўзида мужассам этган бу иншоот ўзининг мафтункорлиги билан зиёратчиларни ўзига ром этмоқда. Юртимизнинг моҳир ва қўлигул усталари томонидан ишланган эшик-ромлар, ўймакорлик санъати қўлланган нақшинкор устун ва тоқилар зиёратчилар кўзида масжидни том маънода санъат асарига айлантиради.\nШунингдек, масжиднинг атрофи майсазорга айлантирилган квадрат майдончалар билан безалган бўлиб, мазкур майдончаларнинг ичига турфа хил манзарали дарахтлар экилган. Тротуарлар четига дам олиш учун скамейкалар ўрнатилган.\nИстироҳат боғига айланган масжиднинг ташқи ҳовлиси масжид рангига монанд бўлган оқ чироқлар билан безатилган. Масжиднинг олд тарафидаги фаввора ҳам масжид гўзаллигига гўзаллик қўшиб туради ва одамларни ўзига жалб этади.\n«Минор» жомеъ масжиди умумий майдонига жами 5000 дан ортиқ намозхонга мўлжалланган. «Минор» жомеъ масжидининг умумий майдони 4.5 гектарни ташкил этади.\nМасжид ҳовлисида экилган 1326 туп манзарали дарахтлар Европанинг Бельгия қироллигидан келтириб экилган.\nМасжид минорасининг баландлиги 45 метрни ташкил этса, мовий гумбаз 34 метр баландликда жойлашган.\nМасжид тўлиқ бетондан кўтарилган. Деворларнинг икки томонидан махсус қопламалар билан Хитойдан келтирилган сунъий оқ мармарлар билан қопланган.\nМасжид ўнг ва чап айвонларидаги тўққиз донадан ўн саккиз дона устунлар, масжиддаги турли ўлчамдаги ўттиз бир дона эшиклар Европанинг Украина давлатидан келтирилган Украинский Бук дарахтидан, Тошкент шаҳридаги «Ижод – ижод» ҳунармандлар уюшмаси томонидан ёғоч ўймакорлик ишлари амалга оширилган.\nМасжид ҳонаҳоҳининг умумий майдони 1326 кв метрни ташкил этади. Масжид меҳроби Самарқанд вилоятидаги Регистон мажмуаси Тилла Кори жоме масжидининг меҳробидан нусха олинган. Ушбу масжид қурилишида республикамизнинг барча вилоятидан моҳир усталар жалб этилган ва миллий ҳунармандчилигимизнинг гўзал намунасини ушбу масжидда кўрсатиб беришган.\nМасжид меҳробининг ўнг томонида «Аллоҳ», чап томонида эса «Муҳаммад» исмлари моҳирлик билан хаттотлар томонидан ёзилган. Меҳробнинг ён томонларида Қуръони карим «Бақара» сурасининг 285-286 оятлари ёзилган.


Косонсойдаги селда бедарак йўқолган 7 ёшли Муҳаммадюсуфнинг жасади топилди - EFFECT.UZ\n. 11:50 | 17.07.2021\nЖорий йилнинг 13 июль куни Наманган вилояти Косонсой туманига сел келиши оқибатида расман 8 киши ҳалок бўлган эди. Ҳалок бўлганларнинг барчаси Наманган шаҳридан. Уларнинг энг каттаси 48, энг кичиги эса 6 ёш эди ва 7 ёшли бола бедарак йўқолганди.\nФавқулодда вазиятлар хизматининг маълум қилишича, олиб борилган қидирув-қутқарув ишлари натижасида бугун, 17 июль куни эрта тонгда 2014 йилда туғилган, 7 ёшли боланинг жасади Косонсой сойининг “Тагижар” МФЙ ҳудудидан оқиб ўтувчи қисмидан топилган. Таъкидлаб ўтиш жоиз, 14 июль куни тонгда Муҳаммадюсуф Рустамовнинг укаси 6 ёшли Абубакр Рустамов ерга қўйилган эди.\n“13 июль куни тонгда Косонсойга оиламиз аёлларини дам олгани олиб чиққандик. Соат 11.00 лар чамасида ўғилларим — Муҳаммадюсуф ва Абубакрни ҳам ўзим билан бирга олиб бордим. Тушлик қилиб бўлганимиздан сўнг улар сойга, сув бўйига тушиб кетишди. Бироз ўтган сўнг ўша томонда қий-чув, тўполон бўлиб кетди.\nОдамларни сел оқизиб кетди, дейишди. Кейин билсам, улар орасида ўғилларим ҳам бор экан. Абубакрни бугун дафн этиб келдик. Муҳаммадюсуфни қидиряпмиз, ҳали топилганича йўқ. Бу оиламиз, қариндош-уруғларимиз учун жуда катта мусибат бўлди, чунки ҳалок бўлган ва касалхоналарга мурожаат этганларнинг аксарияти бизнинг яқинларимиз”, дейди Наманган шаҳрида истиқомат қилувчи 30 ёшли ҳунарманд Азимжон Аҳмаджонов.\nЭслатиб ўтамиз, сел оқимлари 13 июль куни 13:20ларда Наманган вилояти Косонсой тумани ҳудудидан оқиб ўтувчи “Косонсой” сойига 60 метр.куб ҳажмда сел сувлари оқиб келган.\nУнинг натижасида Косонсой тумани “Маҳмудий Аъзам” МФЙ ҳудудидан оқиб ўтувчи “Косонсой” сойи қирғоғида жойлашган, ушбу туманда яшовчи фуқарога тегишли бўлган, дам олиш масканида дам олаётган ва сойга чўмилиш учун тушган фуқароларни сел сувлари оқизиб кетган. Натижада 8 нафар фуқаро ҳалок бўлган, 6 нафар фуқаро қутқариб қолинган. 1 нафар бедарак йўқолган фуқаро қидирилаётган эди.\n"Фигу ҳам Рауль сингари фоҳишанинг боласи" — Переснинг ҳақоратли сўзлари давом этмоқда


Халқ банки аҳоли учун яна бир...\n27.03.2018 18:46 0 11350\n«XALQ MOBILE» дастурини телефонингизга ўрнатиб, картангиздаги маблағни ҳеч бир қийинчиликларсиз тўлиқ бошқариш, бошқа карталарни ҳам дастурга қўшиш ва уларни ҳам бошқариш имконияти яратилади. Дастур орқали тўловларни амалга ошириш учун қандайдир қўшимча маълумотлар талаб қилинмайди.\nШунингдек, дастурга уланган карталарингизнинг тарихини, пул тушумларини кузатишингиз ҳамда чиқимларни назорат қилиб боришингиз мумкин. Халқ банки кредиторлари кредит қолдиқ маблағларини кузатиб бориш ҳамда жорий ой учун ҳисобланган қарздорликни онлайн сўндириш имкониятига эга.\nДастур орқали тўловларни амалга ошириш учун қандайдир қўшимча маълумотлар талаб қилинмайди.\nЯнги яратилган дастур мобил телефонлар ҳисобини тўлдириш, интернет провайдер хизматлари ва бошқа тўловларни ўз вақтида ишончли амалга оширишни таъминлайди.\nУмуман олганда замонавий «XALQ MOBILE» дастури ёрдамида вақтингизни ва пулингизни тежайсиз.\nУшбу Мобил иловани Play Market дан юклаб олишингиз мумкин\nбанк банкинг молия


Мустафо Чўқай 1890 йилнинг 17 январида Оқмачит шаҳрида туғилган. Оқмачит ҳозир Қизил Ўрда вилоятининг маркази. XIX аср ўрталарида бу шаҳар Қўқон хонлигига қарар, унинг чегарасида жойлашган овлоқ бир қалъа ҳисобланарди. Олмаотада истиқомат қилувчи рус забон ёзувчи Анов «Оқмачит» романида бу шаҳарнинг рус қўшинлари томонидан ишғол қилиниши воқеаларини батафсил ҳикоя қилган. Чўлпон ҳам «Кеча ва кундуз» романида Оқмачитга доир латифанамо бир гапни келтиради. Роман қаҳрамонларидан бири Ноиб тўра Мирёқубга дейди: «...Сенларнинг Худоёрхонингга «ўрислар Оқмачитни олиб қўйди» деганлар. Худоёрхон «у юртим неча кунлик йўлда?» деб сўраган, «бир ойлик йўлда» деганлар. «Ундай бўлса, менга унақа олис юртнинг кераги йўқ. Олса олаберсин» деган...» (Чўлпон. Яна олдим созимни. Ғафур Ғулом номидаги Адабиёт ва санъат нашриёти, Тошкент—1991, 144-бет.)\n«Эски Туркистон вилояти доирасидаги шаҳарлар орасида Оқмачитнинг баъзи ўзига хосликлари бор эди... Улардан бири, балки энг муҳими, бу доирада фаолият кўрсатган тилмочларнинг кўпчилиги Оқмачитдан чиққани эди. Ёлғиз Сирдарё вилояти ҳудудидагина эмас, Самарқанд ва Фарғона вилояти шаҳарларида ҳам губернатор, полиция маҳкамаларида оқмачитлик қозоқ тилмочлари хизмат қиларди... Оқмачит шаҳри котиб ва тилмачлар етиштириб берувчи бир макон бўлиб қолганди.» (Мустафо Чўқай. «1917 йил хотира парчалари». Анқара. ёш Туркистон нашриёти — 1988, 16-бет.)\n«1917 йил инқилоби бошланган кезларда,— деб ёзади Мустафо Чўқай «1917 йил хотира парчалари» китобида,— мен Петербургда эдим. У замонда мен Россия Думаси (парламенти) Мусулмон фракцияси қошидаги бюрода Туркистон вакили эдим. Туркистон ҳақида материаллар тўплар ва давлат думасидаги мусулмон миллат вакилларига Туркистон билан боғлиқ масалалар ҳақида керакли материалларни ҳозирлаб берардим». 1917 йил февраль инқилоби амалга ошиб, подшо тахтдан воз кечиши ҳақидаги Манифестни эълон қилган куни Мустафо Чўқайни Тошкентга таклиф этадилар. Бироқ Тошкентдан келган телеграммада 1917 йилнинг апрелида Оренбургда Умумқозоқ Конгресси бўлиши маълум қилинган ва унда Мустафо Чўқайнинг Туркистон вакили сифатида қатнашиши илтимос этилганди. Мустафо Чўқай Оренбургга йўл олади, бироқ манзилга етгунча йўлда — Пензада тўхтаб ўтишга тўғри келади. Пензадаги воқеа Мустафо Чўқайнинг она юртга муҳаббати мазҳум нарса эмас, балки ватаннинг хўрланган, қийналган, эзилган фарзандларига чинакам ғамхўрлик тарзида намоён бўлганини кўрсатади. Мустафонинг ўзи қуйидагича ёзади: «Йўлда Пенза шаҳрида туркистонликларимизга дуч келдим. Бу ерда Туркистон ишчилари тўла ўнларча вагон бир чеккага чиқариб қўйилганди... Бу бечораларнинг турмуши ва оқибатидан хабар оладнган бирон кимса йўқ эди. Шу тарзда унутилган туркистонликлар нима қилишларини билмай ночор аҳволда қолган эдилар.» Мустафо Чўқай Туркистон вакили сифатида бекат бошлиғига мурожаат қилади, ундан иш чиқмагач, вилоят комиссари билан гаплашади. Бундан ҳам натижа чиқмайди. Ишга вилоят ишчи-аскар депутатлари шўроси аралашади ва Мустафонинг қийин-қистови билан туркистонлик ишчилар тушган вагонлар она юрт томон йўл олади.\nМустафо Чўқай Оренбургдаги ишларини битиргач, Тошкентга келади. 1917 йилнинг баҳор кезларида Тошкентдаги сиёсий ҳаёт қайнаб турган қозонни эслатарди. Кураш жабҳасида ҳар хил ижтимоий тоифалар манфаатига хизмат қилувчи сиёсий кучлар фаолият кўрсатарди. Тошкентда ҳам қўш ҳокимиятчилик давом этар, юртни Муваққат ҳокимият комиссари билан бир қаторда ишчи ва аскар депутатлари Совети ҳам бошқарарди. Советнинг таркиби хилма-хил бўлиб, унда эсерлар, кадетлар, большевиклар ва мусулмонлар фракцияси мавжуд эди. Ўртада иноқлик йўқ эди. Шунингдек, шаҳарнинг сиёсий ҳаётида яна икки ташкилот — «Уламо жамияти» билан «Шўрои исломия» ҳам катта роль ўйнарди. Бироқ булар ҳам аҳил бўлиб иш тутиш ўрнига ўзаро низоларга берилдилар ва кўп ўтмай, ихтилофлар ошкора курашга айланиб кетди. Бундан фойдаланган большевиклар уларни тор-мор келтирди ва 1917 йилнинг ўрталарида бошқа партияларни Тошкентдан қувиб юборишди. Шу тарзда Мустафо Чўқай Қўқонга келади ва сиёсий-инқилобий фаолиятини давом эттиради. Бу пайтда у мусулмонлар ўлка советининг («Шўрои исломия») раиси эди. Қўқонда бироз бўлгач, вазиятни ўрганиш, халқ кайфиятини билиш учун Марғилонга боради. Туркистон ўлкасининг Андижон, Тошкент, Самарқанд, Чимкент, Авлиё-ота каби шаҳарлари билак яқиндан алоқада бўлади. 1917 йилнинг 31 октябрида бир гуруҳ большёвиклар Тошкентда ҳокимиятни қўлга киритишади ва Туркистонда совет ҳокимиятини эълон қилишади. Ўлкада сиёсий вазият фавқулодда тус олади. Бундай шароитда Ўлка мусулмонлар Совети ҳам ўз фаолиятини кучайтиради. 1917 йилнинг 9 декабрида эрталаб соат 10 да Қўқон шаҳрида ўлка мусулмонларининг фавқулодда қурултойи очилади ва Туркистон мухторияти эълон қилинади. Қурултойда мухториятни идора қилувчи Халқ Кенгаши сайланади. Кенгаш ўз навбатида Мухторият ҳукуматини сайлайди, Унинг биринчи раиси таниқли жамоат арбоби, Алаш Ўрда партиясининг раҳбарларидан бири Тинишбоев бўлган эди. Аммо у бори-йўғи бир ҳафта раислик қилди. Ҳозирча бизга номаълум сабабларга кўра у истеъфога чиқади, ўрнига Мустафо Чўқай тайинланади. Бироқ унинг ҳукумати ҳам узоқ яшаёлмайди — орадан уч ой ўтар-ўтмас большевиклар томонидан тор-мор этилади. Шу ерда андак тўхтаб, бошқа бир масалага эътиборингизни жалб қиламиз.\nКўп йиллар мобайнида расмий китобларимизда: «Мухторият маҳаллий буржуа миллатчиларининг ҳокимиятидир. У Россияга қарши, русларга қарши қаратилган, Туркистонни Россиядан ажратиб олишга интилган,» деган ақидалар олдинга суриб келинди. Бироқ бу даъволар ҳам пухта заминга эга бўлмаган, пуч ва уйдирма гаплардир. Буни исботлаш осон. Аввало, мухторият парламенти — «Халқ кенгашиининг миллий таркибига эътибор қилайлик. Унда ўзбеклар, қозоқлар, қирғизлар билан бир қаторда руслар, украинлар, яҳудийлар, арманлар ва бошқа миллат вакиллари ҳам бор эди, Унга 54 киши сайланган: 36 киши маҳаллий, 18 киши Оврўпо миллатларига мансуб бўлган. Шунинг ўзиёқ мухториятни барпо этган одамларда байналмилалчилик руҳи анча юксак бўлгани, ҳақиқий демократияни анча чуқур тушунганини кўрсатиб турипти. Шундай экан, бу мухториятни «маҳаллий буржуа миллатчиларининг ҳукумати» деб аташ тарихий ҳақиқатни сохталаштиришдан бошқа нарса эмас. Туркистонни Россиядан ажратиб олиш масаласига Мустафо Чўқай хотираларидан олинган бир жумла билан жавоб бериш мумкин. У ёзади: «Биз Россиядан айрилмоқни талаб этмадик. Фақат мухторият эълон қилдик. Натижа эса маълум...»\nАслида Туркистон мухториятининг барпо бўлишига инқилоб самараси сифатида қараш керак. Маълумки, янги ҳокимият илк формонларидаёқ Россия тасарруфидаги халқларга озодлик ваъда қилди, уларнинг ўз тақдирини ўзлари белгилаш ҳуқуқига эгалиги, ҳатто Россия таркибидан ажралиб чиқишлари мумкинлиги эътироф этилди. Бундан ташқари, янги ҳокимият бошлиғи В. И. Ленин Октябрь инқилобидан бир ой ўтар-ўтмас Ррссия ва Шарқдаги барча мусулмон меҳнаткашларга мурожаат қилди. Унинг мактубида шундай гаплар бор эди: «Бундан буён сизларнинг урф-одатларингиз, сизларнинг миллий ва маданий муассасаларингиз озод ва дахлсиз деб эълон қилинади. Ўз миллий ҳаётларингизни эркин ва бемалол уюштира берингиз, сизларнинг бунга ҳаққингиз бор... Сизлар ўзларингиз ўз ватанингизнинг ҳокимлари бўлишингиз лозим. Ўз расм-русмларингизга биноан ҳаётингизни уюштиришингиз лозим. Сизнинг бунга ҳаққингиз бор, чунки сизларнинг тақдирингиз — ўзларингизнинг қўлингизда.» («Шарқ юлдузи» ойномаси, 1991, 3-сон, 168-бет.)\nСовет ҳокимиятининг дастлабки даврларида большевиклар миллий сиёсат соҳасида жиддий шовинистик хатоларга йўл қўйишгани 20-йилларда эълон қилинган кўпгина тадқиқотлар ва китобларда очиқ тан олинган. Жумладан, П. Алексеенков юқоридаги асарида шундай ёзади: «Октябрь инқилоби даврида ва ундан кейинги дастлабки ойлар мобайнида Туркистон партия ташкилоти миллий масалада қатор хатоларга йўл қўйди... Маданий жиҳатдан қолоқ ва сиёсий жиҳатдан етарли даражада балоғатга етмаган маҳаллий аҳоли инқилобда фаол иштирок этолмаслигига амин эдик. Шунинг учун инқилобни уларсиз давом эттиришга қарор қилдик.» (51—52-бетлар.)\nКўп йиллар мобайнида советпарастлик руҳи билан суғорилган асарларимизда Мустафо Чўқай Туркистонда босмачилик ҳаракатининг илҳомчиси ва ташкилотчиси сифатида қоралаб келинди. Бироқ бу айблов ҳам ҳеч қандай заминга эга бўлмаган ҳавойи гап. Тўғри, Мустафр Чўқай ҳукумат бошлиғи сифатида ҳарбий вазир Убайдулла хўжа Асадуллахўжаев билан бирга мухториятни қизил қўшин хуружидан ҳимоя қилиш учун баъзи тадбирларни кўрган. Жумладан, улар мудофаа ишларини уюштиришни Қўқон милициясининг бошлиғи Эргашга топширган, Эргаш эса ўз навбатида унча кўп бўлмаса-да, қуролланган даста тузиб, Советларнинг ҳарбий кучларига қарши жанг қилган. Шунга асосланиб, Мустафо Чўқзйни босмачилик ҳаракатининг асосчиси сифатида қоралаш мумкинми? Ҳолбуки, расмий ҳужжатларда, кўпгина асарларда «босмачилик» деган таҳқирли ном олган, аслида эса моҳият эътибори билан мустамлакачилик сиёсатига қарши қаратилган миллий-озодлик кураши бўлган бу оммавий ҳаракатни туғдирган ўзига хбс сабаблар бор эди. Буларнинг энг асосийси ҳокимият вакилларининг маҳаллий халқларга менсимай қараши, унинг миллий туйғуларини, инсоний ғурурини таҳқирлаши, урф-одатлари ва расм-русмларини оёқости қилиши эди. Шу билан бирга, советчилар аксилинқилобчиларга қарши кураш ниқоби остида маҳаллий халққа нисбатан шафқатсиз қирғинни амалга оширдилар. Тинч аҳолини қатағон қилиш Қўқонда февраль ойининг 17-куни бошланди. Советпараст тарихчиларнинг тадқиқотларида кўрсатилишича, ўша кезларда уч кун давомида Қўқон ўт ичида қолди. Янги ҳокимият Қўқонни талон-тарож қилиш учун дашноқларга тўла эрк бериб қўйди. Биргина Қўқоннинг ўзида 10000 дан ортиқ одам ўлдирилди. Қирғин шу билан тугагани йўқ. 1918 йилнинг биринчи ярмида Марғилонда 4500 одам ўлдирилди. Шу жараёнда 180 қишлоққа ўт қўйилди. Минглаб оилалар хонавайрон бўлиб, бошпанасиз қолдилар. (Ш. Шамаъдиев. Очерки истории гражданской войны в Ферганской долине. Т., 1961. 54—60 с.) Бундай мислсиз ваҳшийлик, қулоқ эшитиб, кўз кўрмаган зўравонлик сусайиш ўрнига борган сари кучайиб борди. 1919 йилда ҳам, ундан кейинги йилларда ҳам «босмачилик ҳаракатини» бостириш учун келган Қизил Армия қисмлари, жумладан, қонхўрлиги билан донг чиқарган Будённийнинг Биринчи отлиқ армияси босмачилар қолиб, тинч аҳолини қириш, аёлларни таҳқирлаш, ҳатто гўдакларни чавақлаб, найзаларга илиш бобида мислсиз «қаҳрамонлик» намуналарини кўрсатдилар. Бу ваҳшийликларни ҳатто ҳозир ҳам баъзи қариялар эслаб қолишса, қалтироқ босиб, ранглари ўчиб кетади. Хуллас, Фарғона водийси 1918 йилнинг бошлариданоқ қонга беланиб, харобазорга айланди. Буни кўрган ҳар қандай инсофли одам даҳшатга тушиб, ёқа ушламаслиги, «Гўзал Фарғона, сенга не бўлди?» дея фиғон қилмаслиги мумкин эмасди. Айни чоқда, бу ёвузликларга қарши ҳаракат — исён туғилиши, халқ «бир бошга бир ўлим!» деб оёққа туриши табиий ҳол эди. Халқ исёнининг ҳақиқий сабаби мана шунда! Мустафо Чўқайга ўхшаш айрим одамларни «босмачилик ҳаракатининг асосий сабабчиси» қилиб кўрсатиш эса омманинг диққат-эътиборини тарих ҳақиқатидан чалғитишдан бошқа нарса эмас. Бу масалада ҳам ҳукмрон коммунистик мафкуранинг ўз душманларини ёмонотлиқ қилишда ҳеч нарсадан қайтмаслиги, ёлғон-яшиқ гапларни ва уйдирмаларни бемалол ишга солавериши, икки юзлама сиёсати яққол кўриниб турипти.\nАвваламбор, мақоланйнг ижодий тарихи диққатга сазовор. 1927 йилда Октябрь инқилобининг 10 йиллиги муносабати билан Москвага француз ишчилари делегацияси келади. Унинг бир қисми Ўзбекистонга сафар қилиб, бир неча кун республика ҳаёти билан танишади. Бу ерда франциялик вакиллар «Туркистон миллий жумҳуриятларидаги кўз кўриб, қулоқ эшитмаган» ўзгаришлардан ҳайратланиб ҳаяжонга тушадилар. Уларнинг назарида Туркистонда ҳамма ёқда эркинлик салтанати барпо этилган, миллий масала узил-кесил ҳал этилган, халқ фаровон ва бахтиёр ҳаёт кечиради, ҳар қандай сиёсий, ижтимоий, иқтисодий муаммолар тегишли ечимини топган. Делегация аъзола-ри «Правда Востока» газетасининг 1927 йил 30 ноябрь ва 2 декабрь сонларида ўз таассуротлари билан ўртоқлашадилар. Масалан, жаноб Шелино шундай дейди. «Биз шунга ишондикки, ёш совет Ўзбекистонини маҳаллий халқнинг ўзи бошқаради. Бизга берилган маълумотномаларда давлат органларининг раҳбар қисми асосан маҳаллий аҳоли вакиллари эканини кўрдик...»\nМустафо Чўқаев мақола бошида вакилларнинг «сафаримизда тўла эркин бўлдик, қаерни истасак, шу ерни бориб кўрдик, ким билан истасак, шу одам билан суҳбатлашдик» деган гаплари аооссиз эканини исботлайди. У делегация аъзоларининг биронтаси маҳаллий тилларни билмаслигини, ҳамма жойда тилмочлар орқали иш юритишганини айтади. Шундай экан, тилмочлар махсус тайёрлангани, ҳар хил ташкилотлардан муфассал йўриқлар олиб ишлагани аниқ. Ёхуд улар ўша ташкилотларнинг махфий ходимлари бўлишлари ҳам мумкин. Мафкура муассасалари бу ташкилотлар, билан бирга ҳар қандай ҳолларда ҳам йўқни бор, оқни қора, қорани оқ қилиб кўрсатиш ҳавосини олган. Аслида ҳаётга чуқур назар ташланса, ўша йилларда Туркистон ҳаётида на миллий эркинлик, на инқилобий фаровонлик йўқлиги яққол кўринади-қолади. Шуниси муҳимки, Мустафо Чўқаев бу фикрларини далиллар экан, фақат партия ҳужжатларига, съездлар, пленумлар конференцияларнинг қарорларига, совет ҳокимиятининг ишончли одамлари айтган ва совет партиявий матбуотида эълон қилинган материалларга таянади. Масалан, «Туркистон советлар даврида чинакам эркинликка эришди, бу ерда миллий масала узил-кесил ҳал қилинди» деган фикрни рад этар экан, унга қарши «Тошкентлик большевикларнинг ўзига хос ҳокимлиги остида Туркистонда мустамлака режимнинг давоми ўлароқ янги давр бошланди...» деган фикрни олға суради. Бу даъво партиявий ҳужжатлардан ва совет матбуотидан олинган далиллар билан чуқур исботланади. Маълумки, совет ҳокимиятининг дастлабки йилларида Туркистонда даҳшатли очлик юз берган, оқибатда, совет матбуотининг хабар беришича, 1 114 000 одам ўлган эди. Мустафо Чўқаев бу очликни большевиклар онгли суратда уюштирганини ва «дунёнинг ҳеч бир бурчагида бундай мудҳиш тарзда синаб кўрилмаган «очлик сиёсати» орқали миллий озодлик ҳаракатига зарба бермоқчи бўлганини исбот қилади. Бунйнг учун у ўша пайтда катта мансабларда хизмат қилган Турор Рисқулов китобидан парча келтиради: «Туркистондаги Октябрь тўнтаришининг раҳбарларидан бири Тоболин Марказий Ижроия Қўмитаси мажлисларидан бирида тўғридан-тўғри «қирғизлар иқтисодий қолоқ бўлганлари учун ҳам, улар барибир, қирилиб кетишга маҳкумдир. Шунинг учун инқилоб бутун кучини очликка қарши курашга эмас, яхшиси фронтни мустаҳкамлашга қарши қаратиш керак» деганди. Миллионлаб одамларнинг қирилаётганини, бутун ўлка аламли фарёдлардан бўғилиб ётганини кўра-била туриб шундай демоқ учун одам мутлақо виждонсиз, ўта беҳаё бўлмоғи керак. Фақат ўзига бино қўйган, ўзини дунёнинг устуни деб билган, бошқа халқларни менсимайдиган ашаддий шовинистгина шундай қилиши мумкин. Бундай шармандали қарашлар совет ёки партия ташкилотлари томонидан ва ўша кезларда, на ундан кейин қораланди. Аксинча, Тоболин ўлгандан кейин унинг номи абадийлаштирилди. Тарих киноясини қарангки, Тошкентнинг шундоққина биқинида, Чимкент вилоятининг Сариоғоч районидаги каттагина қишлоқ ҳозир ҳам Тоболин номида аталиб келинмоқда.\nМустамлака сиёсатининг яна бир жиҳати кадрлар масаласи билан боғлиқ. Мустафо Чўқаев француз делегациясининг «Ўзбекистонда ҳамма муҳим лавозимларни миллий кадрлар эгаллаб турипти» деган гапини ҳам жуда асосли рад этади. У бунинг учун партия XVI съезди материалларига мурожаат қилади. Унда Оржоникидзе бошқа масалалар қатори Ўзбекистонда бошқарув аппаратининг миллий таркиби ҳақида гапирган экан. Унинг ҳисобига кўра аппаратда руслар 61,9 фоизни, ерли миллат вакиллари эса 24,7 фоизни ташкил қилади. Бироқ ерли миллат вакилларининг малакаси ва сифати масаласи жуда ночор аҳволда бўлган. Мустафо Чўқаев буни ҳам «За партию» журналида босилган (1927 йил 3-сон) Хонсуворовнинг мақоласидан олинган қуйидаги парча юрқали далиллайди: «Округ ижроия комитетлари президиуми аъзолари ва раислари , арифметиканинг оддий тўрт амалини ҳам билишмайди, ҳатто ўз тилларида ҳам қийналиб ёзадилар, Париж ва Лондон шаҳарлари қайси мамлакатнинг пойтахтлари эканини ҳам билишмайди, партия тарихидан мутлақо бехабар, партия дастурини ўқиб ҳам кўришмаган. Савол туғилади: наҳотки, 20-йилларнинг ўрталари ёхуд охирларида, шунингдек, кейинги йиллар мобайнида бутун жумҳурият ҳудудида савияси баланд, юксак маданиятли, раҳбарлик ишларига иқтидори зўр одамлар топилмаса? Наҳотки, халқ ичидан чиқадиган истеъдодлар булоғининг суви тортилиб қолган бўлса? Йўқ, ундай эмас, албатта. Бироқ мустамлакачилик салтанатининг ўз қонун-қоидалари, ўз мантиқи бор. Унга кўра кадр танлашда билимнинг кўпдан аҳамияти йўқ, юқори мансабни эгал-лайдиган, номенклатурага киришга даъвогар одам юқорига садоқатли бўлса, буйруқни лом-мим демай бажарса, бўлар-бўлмас саволлар бериб, масалалар қўйиб, бошни қотирмаса бўлди. Большевикларнинг кўзга кўринган арбобларидан бири Георгий Сафаров 1921 йилдаёқ мустамлакачиларнинг кадр танлаш мезонини жуда аниқ тасвирлаб берган. У:, «Мустамлака инқилоби. Туркистон сабоқлари» деган китобида ёзади: «Мустамлакачиларга ерли аҳолидан чиққан раҳбар, ўзлари билан бир сафда турадиган тенг ҳуқуқли ўртоқ керак эмас эди. Уларга тилмочлар ва ижрочи миршаблар зарур эди».


Меҳнатга лаёқатсиз нафақаси билан болаликдан ногиронлик нақасининг фарқи нимада? – MEHRTILSIMI.uz\nPayshanba, Fevral 25, 2021\nМеҳнатга лаёқатсиз нафақаси билан болаликдан ногиронлик нақасининг фарқи нимада?\nСаламат Авезов 12.11.2020\tFikr bildirganlar yo’q 1 124 кўрилди\nАёлимда тутканоқ кассалиги бор, туғруқ вакти бош мия жароҳати деб ташхис қўйишган. Лекин, унга меҳнатга лаёқатсиз деган нафақа берилади, болаликдан ногирон деб беришмади. Чунки ёшлик пайти нафака олмаган дейишди. Шу тўғрими?\nНафақа олиш ҳуқуқига тиббий-меҳнат эксперт комиссиялари (ТМЭК) томонидан болаликдан I гуруҳ ногиронлари, болаликдан II гуруҳ ногиронлари деб эътироф этилган 16 ёшдан катта шахслар, касалликнинг босқичидан қатъи назар, ўн саккиз ёшга тўлмаган ОИВ инфекциясига чалинган шахслар, шунингдек нафақа олиш ҳуқуқини берадиган тиббий хулоса мавжуд бўлган тақдирда 16 ёшгача ногирон болалар эгадирлар.\nШахсни тиббий кўрикдан ўтказиш – ТМЭКга йўлланмани (088/у шаклини), касаллик тарихидан кўчирмаларни, амбулатория картасини, шунингдек беморни тиббий кўрикка юбориш учун асос бўлган бошқа ҳужжатларни ўрганиш йўли билан амалга оширилади.\nШундан сўнг, ТМЭК хулосаси билан ногиронлик белгиланганидан кейин ушбу шахсга ногиронлик нафақаси тайинланади.\nСизнинг ҳолатингиз бўйича саволга жавоб бериб ўтадиган бўлсам, сизга ТМЭК томонидан болаликдан ногиронлик белгиланмаган. Шу сабабдан эндиликда ТМЭК хулосаси билан меҳнатга лаёқатсизлик белгиланганидан кейин сизга нафақа тайинланган.\nAvvalgi Avvalgi sahifa: Ишга лаёҳатсизлик варақаси ва даромад солиғидан 80% тўланиши тўғрими?\nKeyingi Keyingi sahifa: «Боқувчим йўқ, нафақани узайтирса бўладими»\n«Темир дафтар»дан асоссиз чиқариши тўғрими?\nI-гуруҳ ногиронлиги бўлган шахс алимент тўлашга мажбурми? - 8 725 кўрилди\n[:uz]Олий Мажлис Қонунчилик палатаси депутати З.Ханиязов сайловчилар ҳузурида[:] - 8 491 кўрилди\n[:uz]Ногиронлик гуруҳи қандай тартибда белгиланади?[:] - 8 416 кўрилди\nНогиронлиги бўлган шахслар қандай ҳуқуқларга эга бўлади? - 8 310 кўрилди\nМенга нафақа тайинланадими? - 8 176 кўрилди\nShu hafta: 1401\nShu oy: 9579\nАрхив Oyni tanlash Fevral 2021 (9) Yanvar 2021 (12) Dekabr 2020 (5) Noyabr 2020 (16) Oktabr 2020 (11) Sentabr 2020 (19) Avgust 2020 (23) Iyul 2020 (26) Iyun 2020 (20) May 2020 (15) Aprel 2020 (15) Mart 2020 (30) Fevral 2020 (15) Yanvar 2020 (14) Dekabr 2019 (7) Noyabr 2019 (3) Oktabr 2019 (9) Sentabr 2019 (10) Avgust 2019 (15) Iyul 2019 (6) Iyun 2019 (15) May 2019 (12) Aprel 2019 (7) Mart 2019 (3) Fevral 2019 (5) Yanvar 2019 (4) Dekabr 2018 (16) Noyabr 2018 (7) Oktabr 2018 (8) Sentabr 2018 (25) Avgust 2018 (20) Iyul 2018 (11) Iyun 2018 (9) Mart 2018 (1) Sentabr 2017 (1) Fevral 2017 (2) Dekabr 2016 (3) Oktabr 2016 (1) Avgust 2016 (1) Iyun 2016 (1) Mart 2016 (2) Fevral 2016 (1) Yanvar 2016 (1) Iyul 2015 (1) May 2015 (2) Dekabr 2014 (1) Aprel 2014 (1)


ЎзА - Азиз АБДУҲАКИМОВ: Ўзбекистон МДҲ давлатлари орасида биринчилардан бўлиб ички туризмни тикламоқда\n30.05.2020 Чоп этиш версияси\nПандемия сабаб бутун дунё ўзгаришларга юз тутмоқда. Буни ҳар бир мамлакатнинг ижтимоий, сиёсий, иқтисодий ва маданий ҳаётидаги эврилишларда ҳам кузатиш мумкин. Ўзбекистон ҳам шу сафда.\nБундай мураккаб вазиятда Президентимиз Шавкат Мирзиёев томонидан қабул қилинаётган фармон ва қарорлар ижроси доирасида амалга оширилаётган ишлар туфайли қатор соҳалар фаолиятини барқарорлаштиришга эришилмоқда. Масалан, бугунги кунда ишлаб чиқариш, қишлоқ хўжалиги, бунёдкорлик сингари йўналишларда вазиятни юмшатишга муваффақ бўлинди.\nБиргина туризм соҳасини олайлик. Кейинги уч йил ичида мамлакатимиз сайёҳлик соҳасида сезиларли ислоҳотлар амалга оширилди. Рақамлар таҳлилига кўра, шу вақт мобайнида сайёҳлар оқими 5 бараварга кўпайиб, йиллик кўрсаткич 6,7 миллионни ташкил этди. 2019 йилда экспорт тушумлари ҳам 4 бараварга ортиб, 1 миллиард 300 миллион АҚШ доллари миқдоридаги маблағга етган эди.\nМинг афсуски, коронавирус балоси сайёҳлик йўналишига ўзининг сезиларли салбий таъсирини кўрсатмай қолмади. Жорий йилнинг 16 мартидан Ўзбекистон ташқи ва ички сайёҳлар учун ёпилди. Бунинг оқибатида 1,5 мингдан ортиқ туроператор, қарийб 1,2 минг меҳмонхона фаолияти тўхтатилди. Бунинг салбий таъсири эса шу тизимда меҳнат қилаётган 250 мингдан ортиқ аҳоли даромадига зиён етказди.\nБироқ ҳаёт давом этади. Инсоният тарихида бундай кутилмаган бало-қазолар илгари ҳам кузатилган. Одамзод ақл-заковати билан бу каби офатларни енгиб келган. Коронавирус пандемиясига қарши курашда ҳам мутахассисларнинг шу кунгача орттирган тажрибаси ва замонавий тиббиёт ёрдамида секин-аста одатий ҳаётга қайтамиз. Фақат бу жараёнда вазиятни тўғри таҳлил қила олиш ва оқилона қарорлар чиқариш мушкулликни енгишга ёрдам беради.\nШундан келиб чиқиб, Президентимиз Шавкат Мирзиёев бошчилигида туризм соҳаси барқарорлигини таъминлаш масаласига алоҳида эътибор қаратилмоқда.\nДавлатимиз раҳбарининг 27 май куни туризм ва давлат активларини хусусийлаштириш соҳаларидаги лойиҳалар тақдимоти билан танишуви ҳам соҳа ривожидаги янги имкониятлар билан боғлиқ. Пандемиянинг оқибатларини юмшатиш мақсадида бу соҳага ҳам қатор енгилликлар берилди. Жумладан, 1750 субъектга мол-мулк, ер ва ижтимоий солиқлардан 60 миллиард сўмга яқин имтиёз тақдим этилди, лекин бу имтиёз ва преференциялар вақтинчалик. Доимий барқарор ривожланиш учун пандемия шароитига мослашиб ишлашни ўрганиш керак.\nПрезидентимизнинг 28 майдаги «Коронавирус пандемиясининг салбий таъсирини камайтириш учун туризм соҳасини қўллаб-қувватлашга доир кечиктириб бўлмайдиган чора-тадбирлар тўғрисида»ги фармони сайёҳлик соҳасида яна бир муҳим ҳужжат бўлиб, унда сайёҳлар хавфсизлигини таъминлаш ва шу йўналишда меҳнат қилаётган тадбиркорларга имтиёзлар беришнинг ҳуқуқий асослари белгиланган.\nУшбу фармон билан Ўзбекистон МДҲ давлатлари орасида биринчилардан бўлиб 1 июндан ички туризмни қайта тиклаш бўйича ўзининг тартиб-тамойилларини маълум қилди. Бунда туризм соҳаси субъектларининг белгиланган санитария-гигиена меъёрлари ва талабларига қатъий риоя этган ҳолда 1 июндан «яшил» ва «сариқ» тоифадаги ҳудудларда ички туризмни қайта йўлга қўйиши билан биргаликда ёндош ташкилотлар ҳам ўз фаолиятини бошлайди. Шунингдек, Ўзбекистон Республикасига киришга рухсат этиладиган мамлакатлар рўйхатини белгилаб олган ҳолда, ташқи туризмни босқичма-босқич қайта тиклаш режалаштирилган.\nФармонда тадбиркорлик субъектлари фаолиятини қўллаб-қувватлаш, уларга енгилликлар бериш кўзда тутилган. 2020 йил 1 июндан 31 декабрга қадар фойда солиғи ставкасини белгиланган ставкага нисбатан 50 фоизга камайтириш, 2020 ва 2021 йил якунлари бўйича зарарларни Ўзбекистон Республикаси Солиқ кодексида назарда тутилган миқдор билан чекламаган тарзда ўтказиш ҳуқуқи берилиши, 2021 йил 1 январгача бўлган даврда туристик (меҳмонхона) йиғимини ҳисоблаш ва тўлашни тўхтатиш кабилар шулар жумласидандир.\nМазкур ҳужжатда Туризмни ривожлантириш давлат қўмитаси ҳузуридаги бюджетдан ташқари Туризм соҳасини қўллаб-қувватлаш жамғармаси маблағларини қай тарзда тақсимлаш ҳам белгилаб қўйилди. Давлат томонидан субсидиялаш Тадбиркорлик фаолиятини қўллаб-қувватлаш давлат жамғармаси маблағлари ҳисобидан амалга оширилади.\nШуни алоҳида таъкидлаш лозимки, яқин бир-икки йил ичида туризм соҳасини тиклаш, тадбиркорлар кўрган зарарни тўлиқ қоплашнинг имкони йўқ. Шу сабабли бу соҳага қўшимча имтиёз ва преференциялар тақдим этилади. Соҳа корхоналарига туристик йиғимлардан озод қилиш бўйича муқаддам берилган имтиёз йил якунига қадар узайтирилади. Корхоналар фойда солиғини ҳисоблашда 2020-2021 йилдаги кўрган зарарларни кейинги йиллар фойдасидан чегириб ташлашга рухсат берилади. Бундан ташқари, меҳмонхоналарга йил якунига қадар кўрсатиладиган хизматнинг 10 фоизи миқдорида субсидия ажратилади. Уларга айланма маблағ учун берилган 1 миллиард сўмгача кредит фоиз тўловларининг 10 фоизигача бўлган қисмига субсидия тақдим этилади.\nУшбу фармон ижроси доирасида Туризмни ривожлантириш давлат қўмитаси ҳам юртимиздаги пандемия шароитда соҳа фаолиятини тиклаш чораларини кўриш баробарида хорижий тажрибани ўрганди. Шу ўрганишлар асосида “Uzbekistan. Safe travel guaranteed” («Ўзбекистон. Хавфсиз саёҳат кафолатланган») бренди остида сайёҳлар учун санитария-эпидемиологик хавфсизлик тизими ишлаб чиқилди.\nМазкур тизим беш асосий талабни ўз ичига жамлаган бўлиб, унда хавфсизлик чоралари туризм ва ёндош инфратузилма объектларида санитария-гигиеник хизмат кўрсатиш бўйича давлат стандарти ишлаб чиқилган ва санитария-эпидемиология назорати агентлиги билан келишилганлик, давлат тасарруфидаги талабларни мажбурий жорий қилиш, тадбиркорлик субъектларини ихтиёрий сертификатлаш, жамоат ташкилотларида мониторинг бўйича ишчи гуруҳ шакллантириш ва тизим шартларидан иборатдир.\nМасалан, тизим шарти бўйича тадбиркорлик субъектларини ихтиёрий сертификатлашда меҳмонхоналар, хусусий маданият муассасалари, кафе, ресторанлар сайёҳлар ташриф буюрадиган кўнгилочар масканлар фаолияти билан шуғулланувчи тадбиркорлар қўмитаси қошидаги марказга ариза топширади. Берилган сертификат асосида Туризм қўмитасининг «Хавфсиз объектлар реестри»га киритилади. Шу тариқа тадбиркорлик субъекти сертификатни олади ва тизимнинг беш талаби бўйича фаолиятини бошлайди.\nАлбатта, тизимни татбиқ этиш босқичма-босқич жорий этилади. Бунда дастлаб «яшил» ҳудудлар ўртасида ички туризмга рухсат беришга эътибор қаратилади. Бўстонлиқ, Хонобод, Водил, Зомин, Бахмал, Бойсун, Сариосиё, Китоб, Шаҳрисабз, Нурота, Сармишсой, Мўйноқ, Судоче, Ургутда енгил конструкцияли (палатка) дам олиш масканлари ташкил этилади. Иккинчи босқичда эса пандемия жиловланган давлатлар (Япония, Жанубий Корея ва бошқа давлат) рўйхати шакллантирилиб, улар билан туризм алоқалари босқичма-босқич тикланади.\nШу билан бирга, туризм фаолиятини қайта тиклаш учун, энг аввало, меҳмонхоналар қандай ишлаши, туристлар аэропортда қандай қабул қилиниши, уларнинг мамлакат ичида ҳаракатланишини ташкил этишга доир масалалар белгиланган тартибга асосланади.\nИшлаб чиқилган тизим, албатта, пандемия шароитида мамлакатимиз туризм салоҳиятини қайта тиклаб олиш баробарида, соҳада меҳнат қилаётган ишчи-ходимлар ва тадбиркорларни қўллаб-қувватлашга хизмат қилади.\nТуризмни ривожлантириш давлат қўмитаси раиси.


17-04-2015 | 23:22\nZAMIN.UZ / Жамият / 17 Апрел 2015 года771\nЭкшн-камералар ишлаб чиқарувчи GoPro компанияси асосчиси ва бош директори саналадиган Ник Вудман АҚШда 2014 йилда энг кўп маош олган компания раҳбари деб топилди. Бу ҳақда «Bloomberg»га асосланиб «Kun.uz» хабар бермоқда.Ўтган йилнинг июнида Вудман умумий миқдори 284,5 млн долларга тенг 4,5 млн акцияга эга бўлган. Бундан уч ҳафта ўтиб, унинг компанияси IPO рейтингига кирган.Шу тариқа Вудман 2013 йилда энг кўп пул ишлаган, Cheniere Energy компанияси бошқарувчиси Чариф Сукини ортда қолдирди. Сукининг 2013 йилда ишлаб топган пули 281 млн долларни ташкил этган эди.Қайд этилишича, Ник Вудман 2013 йилда 800 минг доллар маош оллган, шунингдек унга мукофот сифатида ҳар ойда 1 млн доллар тўланган. Қолаверса, компания томонидан унинг йўл кираси учун ҳар ойда 50 минг доллар ажратилган.Bloomberg Billionaires Index маълумотига кўра, Вудман айни вақтда компаниясидаги энг катта таъсирга эга шахс ҳисобланади, унинг жами улуши 2,4 млрд долларга баҳоланган.